Mahkamah Rayuan anggap kisah derma Arab kepada Najib umpama dongeng

Pembelaan bekas perdana menteri Najib Razak mengenai RM42 juta dalam akaun peribadinya yang didakwa sebagai wang derma Arab adalah dongengan seumpama Hikayat Seribu Satu Malam, menurut Mahkamah Rayuan.Dalam penghakiman bertulis setebal 308 muka surat, hakim Mahkamah Rayuan Abdul Karim Abdul Jalil berkata kisah derma Arab itu tidak lain hanyalah rekaan yang langsung tidak mempunyai kredibiliti.“Kisah ini malah lebih dongeng daripada kisah Hikayat Seribu Satu Malam, bukan hanya tidak ada kredibiliti, malah dongeng ini bercanggah, dan ditolak oleh keterangan berdokumen,” katanya.Karim yang bersidang bersama-sama Has Zanah Mehat dan Vazeer Alam Mydin Meera memutuskan bahawa tidak ada bukti langsung yang menunjukkan RM42 juta itu datangnya daripada, atau mungkin datang daripada keluarga Diraja Arab Saudi, malah tidak ada asas yang munasabah bagi perayu untuk mempercayainya.“Dana ini datang dari SRC International Sdn Bhd, dan ia telah dibuktikan. Perayu (Najib) mendakwa bahawa beliau mengandaikan dana yang masuk ke dalam akaunnya itu adalah derma daripada keluarga Diraja Arab.“Bagi menyokongnya, rujukan dibuat kepada beberapa surat bertulisan Arab yang dikatakan ditulis oleh Putera Arab Saudi Abdulaziz Al-Saud bagi pihak Raja Arab Saudi.“Bagaimanapun penulisnya tidak dipanggil, dan ketulenan surat-surat ini tidak dibuktikan dalam perbicaraan ini. Kandungan surat-surat ini adalah keterangan dengar cakap yang tidak diterima masuk,” kata hakim itu.Berhubung dua siaran akhbar oleh peguam negara pada 2016 Mohamed Apandi Ali yang memutuskan bahawa Najib tidak terlibat dengan sebarang aktiviti jenayah berkaitan SRC International, serta dananya, di samping kes derma RM2.6 billion; hakim itu berkata ia tidak bernilai, sehinggakan walaupun selepas dua siaran akhbar berkenaan, Suruhanjaya Pencegahan Rasuah Malaysia (SPRM) masih terus menyiasat sumber dana yang dikatakan dari Arab Saudi itu bagi memastikan sekiranya RM2.6 bilion yang masuk ke akaun perayu adalah derma.“Pegawai SPRM pergi ke Arab Saudi untuk menyiasat perkara itu, namun gagal mendapatkan sebarang pengesahan daripada pihak yang dikatakan penderma Arab, dalam bentuk bukti yang boleh diterima.“Oleh itu siaran akhbar Apandi itu tidak boleh diterima untuk membebaskan Najib daripada kesalahan, dan ia juga tidak boleh membuktikan pendakwaan salah. Pandangan Apandi yang dibuat pada persidangan media itu, adalah mengenai hal ehwal negara sehingga 26 Januari 2016, semasa siasatan sedang berjalan.“Sudah tentu kenyataan pramatang itu tidak boleh mengikat peguam negara selepasnya daripada menggunakan kuasa-kuasa pendakwaannya apabila bukti-bukti tambahan telah dikumpul,” katanya.Hakim itu berkata Najib tidak mengambil sebarang langkah untuk menyiasat aliran dana yang masuk ke dalam akaunnya, sebaliknya telah dilihat seolah-olah bergantung kepada apa yang ahli perniagaan dalam buruan Low Taek Jho atau Jho Lo katakan kepada beliau, mengenai sumber dana, itu saja.“Pada masa itu beliau adalah perdana menteri dan mempunyai setiap peluang termasuk saluran rasmi kerajaan untuk membuat pertanyaan dan mengesahkan sekiranya dana itu sememangnya benar-benar datang daripada keluarga Diraja Arab Saudi. Perayu tidak mengambil sebarang langkah sekalipun bagi mengesahkan kebenaran sumber seperi yang dimaklumkan kepadanya oleh Jho Low,” katanya.Semalam panel itu sebulat suara mengekalkan sabitan dan hukuman penjara 12 tahun dan denda RM210 juta yang dijatuhkan ke atas Najib bagi kesalahan menyeleweng RM42 juta dana SRC InternationalMereka membuat keputusan itu selepas menolak rayuan Najib untuk mengetepikan sabitan dan hukuman yang dijatuhkan oleh Mahkamah Tinggi Kuala Lumpur pada 28 Julai 2020.


Mesyuarat MN ditangguh untuk redakan ‘suhu politik’ negara, kata Takiyuddin

Keputusan menangguhkan mesyuarat Muafakat Nasional semalam bertujuan meredakan “suhu politik” negara bagi memastikan fokus semua pihak kembali kepada usaha mendepani Covid-19, kata Setiausaha Agung PAS Takiyuddin Hassan.Beliau juga meminta pihak pembangkang memberi kerjasama dengan menangguhkan percaturan politik masing-masing bagi memberi ruang kepada kerajaan semasa meneruskan usaha menangani penularan pandemik itu.“Mesyuarat (Muafakat Nasional) semalam semua tangguh sebab ikut prosedur operasi standard (SOP), mesyuarat PAS dan Umno pun tangguh dan saya difahamkan mesyuarat Majlis Tertinggi Umno pun tangguh… kita nak redakan suhu politik, elok semua tumpu kepada Covid-19.“Dalam masa sama politik kena stabil termasuk di pihak pembangkang, kerajaan hari ini perlu diberi peluang untuk meneruskan usaha baik dalam tangani Covid-19,” katanya.Takiyuddin yang juga menteri di Jabatan Perdana Menteri (Parlimen dan Undang-Undang) berkata demikian kepada pemberita selepas mengadakan perjumpaan dengan ketua-ketua jabatan persekutuan di Kompleks Pentadbiran Kerajaan Persekutuan di Anak Bukit dekat Alor Setar, hari ini.Mengulas lanjut, Takiyuddin berkata pandemik Covid-19 mengatasi isu-isu lain kerana jangkitan tersebut bukan sekadar berkaitan kesihatan tetapi melibatkan keseluruhan aspek kehidupan manusia.“Tidak ada sebab untuk mana-mana pihak menggugat atau mengganggu kerja kerajaan hari ini, sama ada di luar atau dalam Parlimen, jadi saya ingat isu politik perlu diredakan atau ditangguh dan tidak perlu timbulkan perkara yang tidak perlu,” katanya.Mengulas mengenai usul menangguhkan sementara urusan kerajaan di Dewan Rakyat yang dikemukakan oleh Ahli Parlimen Simpang Renggam Maszlee Malik, beliau berkata usul tersebut bersifat umum, justeru tidak boleh diutamakan oleh sidang Dewan Rakyat.Mengulas lanjut, Takiyuddin berkata pandemik Covid-19 mengatasi isu-isu lain kerana jangkitan tersebut bukan sekadar berkaitan kesihatan tetapi melibatkan keseluruhan aspek kehidupan manusia.“Dalam undang-undang ada dua perkara iaitu general provision (peruntukan umum) dan specific provision (peruntukan khusus). Peruntukan umum tidak boleh mengatasi peruntukan khusus yang antaranya memperuntukkan bahawa urusan kerajaan perlu diutamakan,” katanya.Maszlee dilaporkan berkata sudah mengemukakan usul agar persidangan Dewan Rakyat akan datang menangguhkan terlebih dahulu urusan kerajaan bagi memberi laluan kepada usul undi tidak percaya terhadap Perdana Menteri Muhyiddin Yassin dibincangkan dan diputuskan.Menurut bekas menteri pendidikan itu menerusi status bebenang akaun Twitternya, usul tersebut penting bagi memastikan keabsahan sokongan terhadap Muhyiddin, sekali gus menentukan kestabilan politik negara.Mesyuarat Ketiga Penggal Keempat Parlimen ke-14 dijadual berlangsung dari 2 November hingga 15 Disember ini.


5 warga Palestin maut ditembak tentera Israel di Tebing Barat

Lima rakyat Palestin terbunuh dalam serangan tentera Israel di Tebing Barat pada Selasa, lapor Agensi Anadolu memetik Kementerian Kesihatan dan media Israel.
Kementerian itu memaklumkan bahawa satu kematian dilaporkan berlaku di bandar Beit Ummar berhampiran bandar Hebron dan dua lagi di kampung Kafr Ein, di barat laut Ramallah.
Persatuan Bulan Sabit Merah Palestin memaklumkam pegawai perubatannya merawat 22 rakyat Palestin yang cedera akibat ditembak di Beit Ummar.
Menurut penduduk tempatan, pertempuran ganas meletus antara tentera Israel dan rakyat Palestin ketika tentera Israel melakukan serbuan.
Saksi mendakwa tentera Israel menggunakan peluru hidup, peluru bersalut getah, dan gas pemedih mata semasa pertempuran.
Sementara itu, seorang lagi warga Palestin ditembak mati tentera Israel selepas dia didakwa memukul seorang warga Israel di Tebing Barat yang diduduki, menurut penyiar awam KAN.
KAN juga melaporkan seorang pemandu warga Palestin bertindak melanggar seorang wanita Israel berhampiran penempatan Kochav Yaakov di tengah Tebing Barat.
Tentera Israel bertindak mengejar dan menembak mati pemandu terbabit, manakala wanita itu dilaporkan mengalami kecederaan.
Seorang lagi remaja Palestin maut selepas ditembak di dada oleh tentera Israel di kampung al-Mugir, timur laut Ramallah, menurut Kementerian Kesihatan dalam satu kenyataan berasingan.
Remaja berkenaan dikenali Raid al-Nasan berusia dua puluhan, lapor agensi berita Wafa.
Saksi mendakwa, tentera Israel menyerbu al-Mugir dengan menggunakan peluru hidup dan melepaskan gas pemedih mata terhadap berpuluh-puluh rakyat Palestin.
Ketegangan memuncak di Tebing Barat dalam tempoh beberapa minggu kebelakangan ini susulan serbuan berterusan Israel bagi menahan "rakyat Palestin yang dikehendaki" atau bertujuan untuk merobohkan kediaman mereka.


Padah TikTok ‘live’, pegawai polis narkotik Bukit Aman dipindahkan ke Johor

Seorang pegawai polis wanita daripada Jabatan Siasatan Jenayah Narkotik (JSJN) Bukit Aman yang membuat rakaman video secara langsung menerusi aplikasi TikTok ketika operasi di sebuah pusat hiburan kini dipindahkan ke jabatan lain.Timbalan Ketua Polis Negara Razarudin Husain ketika dihubungi Bernama pagi ini mengesahkan perkara berkenaan dan memaklumkan pegawai polis wanita itu akan berpindah ke ibu pejabat polis kontinjen (IPK) Johor.Pada Isnin lepas, Pengarah JSJN Ayob Khan Mydin Pitchay menyifatkan tindakan pegawai polis berkenaan menerusi akaun TikTok miliknya bersifat peribadi dan hanya bertujuan untuk mempromosikan akaun TikToknya.Terdahulu, tular satu video berdurasi satu minit 38 saat yang memaparkan pegawai wanita berpakaian jaket seragam operasi polis berpangkat ASP menerangkan tentang sebahagian skop kerjanya menjalankan serbuan dan pemeriksaan.PDRM sebelum ini telah mengeluarkan tiga arahan mengenai tatacara penggunaan media sosial iaitu pada Mei 2014, Ogos 2020 dan Februari 2021 selain tindakan sedemikian tidak dibenarkan.Berikutan itu, Jabatan Integriti dan Pematuhan Standard Bukit Aman diarah membuat siasatan secara menyeluruh berhubung kes berkenaan.


PRU musim tengkujuh 1999 beza dengan sekarang, kata Dr Mahathir

Pengerusi Pejuang Dr Mahathir Mohamad menegaskan pengumuman bubar Parlimen oleh perdana menteri di musim tengkujuh tidak sama dengan situasi yang berlaku pada Pilihan Raya Umum ke-10 (PRU10) pada tahun 1999 ketika beliau menjadi perdana menteri ke-4.
Mahathir berkata, PRU10 berada dalam keadaan yang terkawal dan adil apabila pihak dari blok parti kerajaan dan pembangkang amat stabil serta bersedia untuk berdepan pilihan raya.
Namun, katanya keputusan bubar Parlimen yang dibuat oleh Ismail Sabri Yaakob dilihat sebagai mengambil kesempatan di saat parti-parti politik lain tidak bersedia dan kekurangan jentera pilihan raya.
"Ketika itu kerajaan dan pembangkan bersedia. Malah, tiada banjir dan ribut berlaku.
"Tak halang pengundi untuk keluar mengundi," katanya ketika ditanya pemberita berhubung tindakan pembubaran Parlimen di musim tengkujuh yang berlaku pada bulan Oktober tahun 1999.
Dalam pada itu, Mahathir memberitahu gabungannya akan mengumumkan calon-calon bagi kerusi Parlimen sempena pilihan raya umum yang tarikhnya dijangka akan diumumkan pada minggu depan.
PRU10 diadakan kira-kira setahun selepas Mahathir memecat Anwar Ibrahim sebagai timbalan perdana menteri, mencetuskan protes jalanan selama beberapa bulan di Kuala Lumpur.
Pilihan raya itu menyaksikan PAS mencipta sejarah dengan penguasaan sokongan di utara negara yang didominasi undi Melayu, manakala Umno pula kehilangan sokongan undi Melayu.
Bagaimanapun, kerajaan Barisan Nasional berjaya mengekalkan majoriti dua pertiga walaupun kehilangan undi tradisinya.
Pengumuman pembubaran Parlimen pada 10 Oktober lalu tidak dipersetujui parti-parti pembangkang sementara anggota Kabinet berbelah bagi berhubung keputusan Ismailyang merupakan naib presiden Umno.
Menteri dari Perikatan Nasional terdiri dari Bersatu dan PAS turut menghantar surat kepada Yang di-Pertuan Agong bagi menyatakan ketidaksetujuan mereka untuk Parlimen dibubarkan memetik musim banjir dan bagi menumpukan usaha pemulihan ekonomi pasca Covid-19.


Perancis lanjut darurat kesihatan sehingga 1 Jun

Parlimen Perancis pada Selasa meluluskan usul darurat kesihatan dilanjutkan lagi sehingga 1 Jun, lapor Agensi Anadolu.Rang undang-undang mengenainya diluluskan dengan memperoleh 278 undi menyokong, 193 membantah dan 13 berkecuali.Usul rang undang-undang itu hangat dibahaskan antara anggota parlimen sayap kiri dan kanan, yang menganggap tindakan itu menyekat kebebasan rakyat.Pada 20 Januari, Dewan Rakyat meluluskan darurat dilanjutkan sejak dikuat kuasa 23 Mac tahun lalu. Sejak itu beberapa kali darurat dilanjutkan dan dijadual berakhir minggu depan, 16 Februari.Kerajaan berpendapat langkah itu diperlukan untuk memastikan usaha melawan Covid-19 berhasil.Setakat ini di Perancis, virus itu sudah meragut lebih 80,000 nyawa dan menjangkiti lebih 3.3 juta orang.


Mahkamah Singapura dengar rayuan lelaki cabar undang-undang haramkan seks sejenis

Mahkamah Rayuan Singapura akan mendengar hujah seorang lelaki “gay” berusia 63 tahun untuk memansuhkan undang-undang yang menjadikan hubungan seks sejenis sebagai satu jenayah, setahun selepas Mahkamah Tinggi menolak permohonannya.Dr Roy Tan, seorang pengamal perubatan yang sedekad lalu menganjurkan rapat umum bagi menyokong komuniti homoseksual di Singapura diwakili oleh peguam hak asasi manusia terkemuka republik itu, M Ravi.“Saya memfailkan cabaran pertama pada 2010 apabila pertama kali bertemu dengan Dr Roy, yang bersama-sama kami ketika mengambil tindakan undang-undang selama bertahun-tahun yang memberikan semua lelaki gay keberanian untuk mencabar undang-undang yang mendiskriminasikan dan tidak masuk akal ini.“Ia merupakan perjalanan panjang bagi mendapat keadilan dan kesaksamaan. Saya harap kali ini, 377A akan dimansuhkan,” katanya merujuk kepada Seksyen 377A, Kanun Keseksaan yang memperuntukkan mana-mana lelaki yang melakukan hubungan sejenis di tempat awam atau peribadi boleh dipenjarakan sehingga dua tahun.Pada 2019, Tan memfailkan cabaran perlembagaan terhadap undang-undang itu, mengatakan ia sudah tidak dikuatkuasakan.Akan tetapi Mahkamah Tinggi membuat keputusan tahun lalu mengatakan tidak menguatkuasakan tidak menjejaskan kebeperlembagaannya.Peguam kerajaan berhujah sebarang usaha untuk memansuhkan undang-undang itu harus dilakukan oleh Parlimen dan bukannya mahkamah.Tan kini mahu mahkamah mengarahkan kerajaan untuk membentangkan bil untuk memansuhkan Seksyen 377A.Ini bukanlah kali pertama undang-undang yang mendiskrimikasikan hubungan sejenis itu dicabar. Pada 2014, Mahkamah Rayuan mengenepikan cabaran sama oleh pasangan lelaki, dalam satu penghakiman yang kekal mengikat.Pemerintah Singapura menegaskan undang-undang yang digubal semasa zaman penjajahan British itu, tidak akan dikuatkuasakan.Pada 2019, Perdana Menteri Lee Hsien Loong berkata, walaupun undang-undang itu masih wujud, Singapura mengalu-alukan sesiapa sahaja untuk bekerja di republik itu “tanpa mengira orientasi seksual”.


MCA, MIC diberi kerusi bertanding dalam PRN

Pengerusi Barisan Nasional (BN) Ahmad Zahid Hamidi hari ini memberi jaminan bahawa MCA dan MIC akan diberi kerusi untuk bertanding dalam Pilihan Raya Negeri (PRN) yang akan diadakan di enam negeri tidak lama lagi.
Justeru, Zahid yang juga timbalan perdana menteri ketika ditemui pemberita selepas melancarkan Portal TVET (Pendidikan dan Latihan Teknikal dan Vokasional) Madani di Putrajaya hari ini berharap desas desus berlakunya peminggiran komponen BN dalam PRN itu nanti dapat dipadamkan.
“Saya harap jika ada sebarang desas desus mengatakan ada peminggiran dalam kalangan komponen BN, saya harap ia dipadamkan. Saya ingin memberikan jaminan ini kepada rakan-rakan parti dalam komponen BN,” katanya.
Enam negeri yang akan mengadakan PRN adalah Selangor, Pulau Pinang, Negeri Sembilan, Kedah, Kelantan dan Terengganu.
Timbalan Presiden MIC M Saravanan hari ini dilaporkan menafikan laporan yang menyebut bahawa parti itu akan diperuntukkan kerusi Dewan Undangan Negeri (DUN) untuk bertanding pada PRN Selangor.
Mengenai pengagihan kerusi antara BN dan Pakatan Harapan (PH), Zahid berkata proses memuktamadkan kerusi antara BN dan PH itu telah hampir ke penghujungnya.
Ditanya bila pertemuan akan diadakan dengan Pengerusi PH Anwar Ibrahim bagi memuktamadkan pengagihan kerusi BN dan PH, Zahid berkata pertemuan itu bergantung kepada tarikh yang dikemukakan Perdana Menteri.
“Saya fikir tidak terlalu lama, bila saja waktu sesuai untuk kami muktamadkannya. Perundingan sudah dibuat beberapa kali antara BN dan PH," katanya.


Apabila hanya golongan kaya peroleh manfaat DEB

Minggu ini, berita yang paling menusuk hati saya ialah kenyataan Kamal Salih bahawa Dasar Ekonomi Baru (DEB) memberi manfaat hanya kepada 10%, yang merupakan golongan kaya.Sementara yang lain sedang “struggling” (bertungkus lumus untuk hidup).Perbezaan pendapatan semakin meluas selepas pandemik ini.Beliau berkata demikian semasa menyampaikan siri enam syarahan di Universiti Sains Malaysia (USM) pada 1 Jun lalu.Ia menusuk hati saya sebab ketidakadilan sosial datang dari dasar yang digubal untuk menegakkan keadilan sosial.Menurut ahli ekonomi veteran itu, dianggarkan 80,000 rakyat Malaysia tidak memiliki pekerjaan, yang mana 30% daripadanya adalah siswazah yang tiada tempat untuk mereka.Sementara 90% daripada mereka, bekerja di tempat yang tidak sepadan dengan kelulusan.Beliau menyeru kerajaan supaya DEB digantikan dengan polisi yang berasaskan pada keperluan untuk menyusun semula ekonomi.Ia juga bermakna menghentikan perlindungan (protectionism) dengan menukar cara bagi mendapatkan produktiviti tinggi.Perubahan ini, katanya adalah perlu pada ketika negara sedang menghadapi pandemik Covid-19, kesan konflik Rusia-Ukraine, inflasi hiper, kelemahan ringgit, keselamatan makanan dan kemerosotan alam sekitar.Bagaimanapun Kamal berpendapat, DEB tidaklah sepenuhnya wajar diketepikan.Cumanya ia harus digantikan dengan suatu polisi yang sesuai dengan keperluan negara masa kini.Saya membesar dengan DEB. Ketika ia mula dilaksanakan pada tahun 1971, saya berada di darjah enam. Maknanya saya adalah generasi DEB.Pada masa itu Kamal adalah penuntut ijazah kedoktoran (PhD) di University Pennsylvania, Amerika Syarikat yang diperolehnya pada tahun 1973.Pada tahun itu, iaitu ketika tingkatan dua saya mula membaca mengenai DEB yang tersiar dalam akhbar-akhbar dan majalah.Semua media ini pro-kerajaan dan pastinya menyokong DEB. Tiada kritikan.Apa yang saya faham ialah DEB merupakan dasar serampang dua mata, iaitu membasmi kemiskinan dan menyusun semula masyarakat supaya semua pekerjaan disertai oleh semua kaum, dan bukannya satu-satu kaum saja.Ia juga bermakna akan ada orang Melayu yang menjadi golongan profesional serta ahli perniagaan dan bukan saja didominasi oleh kaum Cina dan India.Langkah DEB mula dapat dirasakan sejak tahun 1972, ketika saya masuk ke tingkatan satu.Pelajar-pelajar Bumiputera yang berpotensi ditempatkan di kelas khas di sekolah-sekolah tertentu dan memperolehi bantuan RM35 sebulan.Apabila saya memasuki tingkatan empat, penetapan aliran dipaksakan terhadap pelajar Bumiputera.Walaupun seseorang itu berminat kepada ekonomi, sejarah atau sastera, mereka yang mampu mempelajari sains akan dipaksa memasuki aliran sains demi menambahkan bilangan doktor dan jurutera Bumiputera.Tempat untuk belajar sains adalah terhad. Akibatnya pelajar bukan Bumiputera yang lebih layak terpaksa memasuki aliran sastera.Tetapi dari aliran sastera itu, mereka tetap berpeluang menjadi golongan profesional seperti peguam dan akauntan.Tetapi pada tahun 1976, saya mula membaca kritikan-kritikan terhadap DEB.Ia tersiar dalam akhbar alternatif yang edarannya amat kecil seperti Watan, Suara Rakyat dan Mimbar Sosialis, lidah rasmi Parti Sosialis Rakyat Malaya (PSRM).PSRM yang diketuai oleh Kassim Ahmad berpendirian bahawa DEB wajar berasaskan keperluan rakyat dan bukannya kaum.Maknanya, semua warganegara miskin tanpa mengira kaum wajar dibantu.Jika ia berasaskan kaum, orang kaya akan dapat bantuan atas sebab mereka adalah Bumiputera.Tentulah orang Melayu yang diwakili oleh Umno dan PAS, kedua-duanya dalam Barisan Nasional (BN) mahukan dasar itu berorientasikan kaum.Lebih-lebih lagi ia memenuhi tuntutan orang Melayu yang berasakan tidak puas hati menjelang Pilihan Raya Umum (PRU) tahun 1969 dan Peristiwa 13 Mei.Perkara yang menjadi asas kepada DEB ialah kek ekonomi mesti dibesarkan supaya peningkatan kedudukan ekonomi Bumiputera tidak menjejaskan orang bukan Melayu.Pembesaran kek itu bergantung kepada pertumbuhan ekonomiSepanjang 10 tahun, DEB dilaksanakan di bawah perdana menteri Abdul Razak Hussein dan Hussein Onn.Pelbagai usaha dilakukan dengan penubuhan syarikat-syarikat milik kerajaan.Antara tokoh yang aktif mengisi DEB ialah Tengku Razaleigh Hamzah.Beliau berusaha bagi penubuhan Bank Bumiputera, Petronas dan Perbadanan Nasional (Pernas).Perkhidmatan kerajaan yang membesar dan penubuhan syarikat-syarikat milik kerajaan membuka peluang kepada anak-anak muda Bumiputera untuk bekerja, di semua lapisan.Selepas 10 tahun, iaitu pada tahun 1981, penilaian dibuat terhadap separuh jangka waktu DEB.Sudah ramai juga pelajar-pelajar Bumiputera yang pulang dari luar negara untuk menjadi ahli profesional dalam negara.Ketika itu juga, Dr Mahathir Mohamad menjadi perdana menteri.Beliau melantik Kamal yang ketika itu adalah timbalan naib canselor USM sabagai anggota Panel Ekonomi Perdana Menteri sehingga tahun 1986.Di bawah Mahathir, DEB diperkayakan dengan dasar penswastaan, dasar persyarikatan Malaysia, dasar pandang ke timur dan dasar penerapan nilai-nilai Islam.Kesemua ini memberi peluang pekerjaan kepada rakyat Malaysia terutamanya Bumiputera.Dari tahun 1982 hingga 1986, saya menjadi pemberita Utusan Malaysia dan menyaksikan usaha ekonomi dan pembangunan Mahathir.Wawasan beliau untuk menjadikan Malaysia sebuah negara industri memberi keyakinan dan semangat pada rakyat terhadap masa depan.Dalam PRU tahun 1986, BN menang besar dengan PAS hanya memenangi satu kerusi Parlimen.Namun begitu, politik negara tidak juga tenang.Perpecahan berlaku dari dalam, iaitu Umno sendiri.Sementara sebahagian anak muda Melayu pula lebih cenderung untuk memperjuangkan Islam yang meliputi keadilan sosial.Bagi mereka DEB tidak cukup memberikan keadilan sosial.Dalam pada itu, ada anak muda yang mendapati bahawa pengaruh politik dalam Umno boleh membawa kesenangan hidup baik dari segi kewangan atau pelantikan jawatan.Bagi mereka, ini semua adalah hasil daripada DEB, dan ia merupakan hak orang Melayu, terutamanya ahli-ahli Umno.Maka muncullah istilah Umnoputera.Selepas 20 tahun, iaitu 1991, DEB pun berakhir.Banyak pencapaiannya, dan banyak juga kegagalannya.Ketika itu saya menjadi pengarang akhbar rasmi parti pembangkang iaitu Harakah.PAS yang diketuai oleh Fadzil Noor adalah anggota Angkatan Perpaduan Ummah pimpinan Razaleigh, presiden Parti Melayu Semangat 46.Sebagai pembangkang, tentu kami mengungkit mengenai kegagalan DEB.Ketika itu Kamal ialah pengarah eksekutif Institut Penyelidikan Ekonomi Malaysia (MIER) yang ditubuhkannya.Kenyataan beliau sering disiarkan oleh akhbar-akhbar arus perdana.Beliau juga anggota Majlis Perniagaan Malaysia.Pada tahun itu, kerajaan pimpinan Mahathir memperkenalkan Dasar Pembangunan Negara (DPN) sebagai lanjutan kepada DEB.DPN berlangsung selama 10 tahun, iaitu berakhir pada tahun 2001.Pada tahun itu, Semangat 46 dibubarkan dan Razaleigh kembali pada Umno.Sementara pihak pembangkang terdiri daripada PKN, PAS, DAP dan PRM.Pemimpinnya, Anwar Ibrahim berada dalam penjara.Mahathir memperkenalkan Dasar Wawasan Negara dengan sasarannya adalah pada tahun 2020.Dasar-dasar asal DEB terus dilaksanakan semasa pentadbiran perdana menteri selepas beliau.Menurut Kamal dalam syarahan itu, Wawasan 2020 dapat dicapai sekiranya wang dikumpul di dalam negara tidak disimpan di luar.Beliau merujuk kepada laporan Pandora Papers di mana golongan kaya membawa keluar wang mereka.Golongan kaya sama ada Bumiputera atau sebaliknya umumnya merupakan mereka yang terpelajar, berpengaruh dan berkuasa.Adalah suatu yang dapat difahami bahawa mereka secara sengaja atau tidak menggubal dasar atau menggunakan dasar yang ada untuk sentiasa memelihara kepentingan mereka.Kumpulan masyarakat B40 dan M40 hanya mengharapkan belas ihsan serta semangat kemanusiaan, keagamaan atau kebangsaan anggota T20 untuk memberikan keadilan sosial kepada semua rakyat negara ini.


PKP dilanjutkan hingga 18 Februari

Perintah kawalan pergerakan (PKP), yang akan berakhir pada 4 Februari, akan dilanjutkan selama dua minggu lagi hingga 18 Februari, kata Menteri Kanan (Kluster Keselamatan) Ismail Sabri Yaakob.Bagaimanapun beliau berkata, PKP kali ini akan dilaksanakan dengan prosedur operasi standard (SOP) yang lebih ketat.Katanya, PKP yang dilanjutkan itu akan berkuat kuasa di seluruh negara kecuali di Sarawak yang akan berada di bawah perintah kawalan pergerakan bersyarat (PKPB).PKP yang dilanjutkan ini akan bermula dari 5 Februari sehingga 18 Februari.Bulan lalu, kerajaan melaksanakan PKP di seluruh negara kecuali Sarawak berikutan peningkatan mendadak kes Covid-19 yang sudah menjangkiti 219,173 orang dan meragut 770 nyawa.“KKM mengesahkan kes harian di kesemua negeri-negeri ini masih menunjukkan trend peningkatan dengan kadar positivitinya dalam kluster adalah 20 hingga 40 peratus, malah penularan sporadik dalam komuniti juga tinggi yang melibatkan warga negara dan juga yang bukan warganegara.“Sidang khas hari ini bersetuju untuk melanjutkan PKP 2.0 di seluruh negara bermula dari 5 hingga 18 Februari kecuali kawasan-kawasan di Sarawak yang telah diisytiharkan di bawah PKP Bersyarat (PKPB),” katanyapada sidang media di Kementerian Pertahanan, Kuala Lumpur, hari ini.Ismail juga memaklumkan kegiatan rentas negeri dan aktiviti sosial masih tidak dibenarkan.“SOP mengenai lanjutan PKP ini akan dikeluarkan Majlis Keselamatan Negara (MKN).“Kita akan teruskan PKP dengan SOP lebih ketat sebagai contoh perlu dihadkan orang ramai masuk ke pasar raya bagi mengelak perkumpulan besar,” katanya.


Ekonomi negara semakin pulih, kata menteri

Kerajaan yakin kesan penyederhanaan terhadap ekonomi negara akibat penularan Covid-19 bersifat hanya sementara.Ini kerana beberapa indikator terkini menunjukkan prestasi ekonomi negara pada suku ketiga 2020 semakin pulih dan bertambah baik.Timbalan Menteri di Jabatan Perdana Menteri (Ekonomi) Arthur Joseph Kurup, berkata ia terbukti apabila indeks pengeluaran sektor pembuatan meningkat 2.1% pada September lalu berbanding pengucupan 2.1% pada Ogos 2020.Katanya dari segi nilai jualan sektor pembuatan peningkatan sebanyak 3.7% pada bulan September kepada RM121.2 bilion.“Harga minyak sawit mentah kini mencecah RM3,422 per tan pada November 2020, berbanding paras terendah RM2,074 satu tan pada Mei lalu.“Harga getah SMR20 sudah meningkat kepada paras tertinggi kepada RM6.33 per kilogram pada November berbanding nilai terendah RM4.73 pada April 2020.“Ini menunjukkan sektor pembuatan dan pertanian adalah penyumbang utama dalam membantu merancakkan kembali pertumbuhan ekonomi semasa Covid-19,” katanya di Dewan Rakyat hari ini.Katanya dari segi nilai jualan sektor pembuatan peningkatan sebanyak 3.7% pada bulan September kepada RM121.2 bilion.Beliau menjawab soalan, Rubiah Wang (GPS-Kota Samarahan) yang meminta perdana menteri menyatakan lima kedudukan sektor ekonomi yang menyumbang kepada pertumbuhan ekonomi negara serta apakah sektor yang banyak membantu pertumbuhan ekonomi negara semasa Covid-19.Menurut Arthur sektor perkhidmatan adalah penyumbang terbesar kepada ekonomi negara iaitu 57.7% daripada Keluaran Dalam Negara Kasar (KDNK) Malaysia pada 2019.Tambahnya sektor kedua terbesar adalah sektor pembuatan yang menyumbangkan sebanyak 22.3% kepada KDNK Malaysia, pada 2019.“Ini diikuti oleh sektor pertanian, perlombongan dan pengkuarian yang masing-masing menyumbang kepada 7.1% daripada KDNK.“Sektor pembinaan pula menyumbang sebanyak 4.7% daripada KDNK dalam tempoh sama.”Bagaimanapun, Arthur berkata pertubuhan KDNK pada Januari hingga September telah menguncup sebanyak 6.4%  dan prestasi ekonomi pada suku ketiga 2020 masih mencatatkan penguncupan sebanyak 2.3%.“Penguncupan berkenaan adalah lebih rendah berbanding suku kedua 2020.”


Sorry.


‘Sejarah tak boleh direka’, kata Ibrahim Ali berhubung filem Anwar

Ahli politik dan aktivis, Ibrahim Ali tidak pernah menyangka ucapannya pada suatu ketika dulu di Kelab Sultan Sulaiman, Kuala Lumpur menjadi tular di media sosial pada minggu yang sama filem mengangkat bekas sekutunya, Anwar Ibrahim ditayangkan di seluruh negara bermula 18 Mei lalu.
Dalam satu wawancara bersama MalaysiaNow Ibrahim berkata beliau sendiri tidak pernah mengetahui bahawa ucapan yang sudah menjangkau usia lebih sedekad itu pernah dirakam oleh individu yang hadir.
Video yang tersebar di platform WhatsApp dan TikTok itu menunjukkan Ibrahim mengimbau kembali kejadian di belakang tabir yang berlaku sebelum pemecatan Anwar pada 2 September 1998.
Dipercayai, video itu dirakam ketika Ibrahim hadir dalam program Tolak Individu Bernama Anwar Ibrahim (Tibai), sebuah badan bukan kerajaan (NGO) yang menolak perjuangan politik Anwar.
Kini, selepas lebih dua dekad berlalu, Ibrahim memberitahu pendirian dan kenyataan yang dibuatnya dalam rakaman tersebut masih sama dan beliau konsisten dengan apa yang disebutnya terhadap Anwar yang kini merupakan perdana menteri.
Ibrahim yang mempunyai karier politik yang berwarna-warni itu yakin dan percaya, semua yang dilontarkan dalam video itu bukanlah bentuk tuduhan, fitnah, propaganda politik, iri hati mahupun untuk mempersendakan mana-mana pihak.
Sebaliknya, bersungguh-sungguh menceritakan apa yang benar-benar berlaku pada malam mesyuarat Majlis Tertinggi Umno yang menjadi kemuncak kemelut politik antara Anwar dan perdana menteri keempat, Dr Mahathir Mohamad.
“Saya ucapkan selamat berjaya, semoga cita-cita dia dah tercapai.
“Tapi saya tak tahu macam mana dia nak ‘erase’ (padam) benda-benda yang dia dah terlibat.
“Dah buat filem, kononnya dia kena konspirasi, dizalimi dan sebagainya.
“Sekarang dah jadi PM, buatlah sesuatu,” katanya kepada MalaysiaNow dalam satu wawancara di Ibu Pejabat Parti Putra di Kuala Lumpur.
Menurut Ibrahim, beliau sendiri tidak pernah bercadang atau niat untuk menonton filem “Anwar: The Untold Story” itu di pawagam kerana ianya tidak menggambarkan sejarah dan fakta sebenar yang berlaku di sebalik perjalanan politik Anwar ketika beliau menjadi timbalan perdana menteri dan menteri kewangan sebelum dipecat oleh mentornya, Mahathir.
Ibrahim turut mengkritik sikap pembikin filem tersebut yang dilihat sengaja mengetepikan pandangan dan versi pihak lain dalam filem tersebut, satu keadaan yang berbeza dengan cara pembikinan filem tokoh-tokoh oleh negara Barat khususnya di Hollywood yang meletakkan jalan penceritaan sangat teliti dan tidak berat sebelah.
Katanya, sekurang-kurangnya pihak pembikin filem itu bertemu dan mendapatkan pandangan Mahathir tentang apa yang berlaku ketika itu sekali gus memberikan perspektif yang lebih luas dan berbeza.
“Inilah sejarah, tak boleh ditokok tambah sendiri. Memang boleh reka tapi ianya tak jadi fakta. Bila dikorek, orang akan tahu juga.”
Atas sebab itu katanya, tidak menghairankan filem itu kini dilanda kontroversi dan “memakan diri” perdana menteri sendiri.
Hubungan ‘love-hate’ dengan Anwar
Ibrahim yang juga bekas orang kuat Umno Kelantan pernah menarik perhatian umum kerana rapat dengan Anwar sewaktu mereka bersama-sama terlibat dalam demonstrasi pelajar pada 1970-an, yang menyaksikan kedua-duanya ditahan selama dua tahun mengikut Akta Keselamatan Dalam Negeri (ISA) di Kem Tahanan Kamunting.
Ketika ditanya mengenai status hubungannya dengan Anwar, Ibrahim hanya ketawa panjang.
Kemudian, beliau memulakan ceritanya.
Perkenalan mereka bermula sejak tahun 1971 ketika itu Ibrahim masih di tingkatan enam di Kelantan sementara Anwar sudah menuntut di universiti dan mengetuai Persatuan Kebangsaan Pelajar-pelajar Islam Malaysia (PKPIM).
Ibrahim berkata selepas beliau berjaya memasuki universiti, dirinya boleh merasakan Anwar sudah mula “rimas” dengan dirinya.
Beliau menyifatkan, Anwar merasakan Ibrahim seakan mahu menyaingi kedudukan dan reputasinya sedangkan beliau ketika itu sangat menyanjung tinggi pemimpin tersebut khususnya kemahiran beliau dalam berpidato dan pengucapan awam.
Masa berlalu, Ibrahim berkata tidak sedikit jasanya dicurahkan kepada Anwar, begitu juga sebaliknya.
Rakannya itu juga banyak membantu apabila diminta.
Bagaimanapun, beliau menegaskan disebabkan perangai dan prinsip hidupnya membuatkan dirinya makin jauh dengan Anwar.
Beliau memberitahu bahawa dirinya tidak pandai bersembunyi dan memendam rasa dan lebih terbuka serta lantang dalam memberikan pandangan terutamanya dalam perkara-perkara yang dirasakan wajib ditegur.
Keadaan itu berbeza dengan situasi politik di Malaysia di mana kata Ibrahim, seseorang itu perlulah berdiam diri, akur, mengangguk dan mencium tangan pemimpin yang berada di kedudukan yang lebih tinggi.
Dengan cara itu, mereka boleh jadi semakin rapat dengan pangkat dan kedudukan yang diinginkan.
“Tetapi saya tidak dilahirkan begitu.
“Saya percaya, dia tidak akan tersinggung kerana dia sudah berada di atas. Kalau ada pandangan-pandangan yang tak senangkan hati, pemimpin mesti mampu dan bersedia untuk terima apa jua pandangan.
“Kata-kata Anwar sendiri pun selalu cakap, kita kena berterus terang.”
Tetapi menurut Ibrahim, sepanjang mengenali Anwar, perdana menteri sebenarnya tidak suka menerima kritikan.
“Dia lantang boleh, orang lantang (tegur) dia, tak boleh. Kena ‘say yes’ (cakap ya).”
Sehingga kini, beliau masih menganggap Anwar sebagai seorang rakan meskipun beliau merasakan perdana menteri tidak menganggap dirinya sebagai sahabat.
“Hubungan saya dengan Anwar ni, ‘hate’ dan ‘love’. Macam mana tu? Benci-benci tapi sayang.”


Malaysia, Indonesia perangai 'diskriminasi' EU terhadap minyak kelapa sawit

Presiden Indonesia Joko Widodo menggesa kerjasama lebih kukuh dengan Malaysia untuk melindungi minyak kelapa sawit yang diancam oleh undang-undang perdagangan Kesatuan Eropah yang disifatkannya sebagai "diskriminasi".
Parlimen Eropah menerima pakai undang-undang baharu pada bulan April lalu yang akan menyekat pengimportan produk yang dianggap mendorong penebangan hutan, sekali gus meletakkan blok perdagangan itu di belakang perjuangan global menentang perubahan iklim.
Undang-undang itu, yang sedang dalam kelulusan akhir daripada negara anggota EU, akan menyekat import dari seluruh dunia bagi produk seperti kopi, koko, soya, kayu, minyak kelapa sawit, lembu, kertas cetak dan getah.
Import yang berpunca daripada tanah hasil penebangan hutan selepas 31 Disember 2020, juga akan diharamkan dalam pasaran EU – pasaran ketiga terbesar untuk Indonesia dan Malaysia.
“Jangan biarkan produk komoditi keluaran Malaysia dan Indonesia didiskriminasi oleh negara lain,” kata Joko Widodo atau lebih dikenali sebagai Jokowi pada sidang media bersama Perdana Menteri Anwar Ibrahim.
"Kita perlu terus memperkukuh kerjasama ini," katanya selepas kedua-dua pemimpin itu bertemu di Putrajaya.
Indonesia menyumbang lebih separuh daripada bekalan global minyak masak itu, yang digunakan dalam membuat makanan seperti kek, coklat, dan marjerin serta kosmetik, sabun dan syampu.
Bagaimanapun, minyak kelapa sawit adalah produk komoditi yang menjadi kontroversi, apabila dipersalahkan oleh pencinta alam sekitar kerana menyemarakkan kemusnahan hutan hujan di Malaysia dan Indonesia, yang bersama-sama menghasilkan 85% daripada keluaran global.
Menurut kumpulan alam sekitar, perkembangan pesat ladang telah memusnahkan habitat haiwan yang jarang ditemui, manakala terdapat dakwaan pekerja asing didera dan dianiaya di beberapa ladang.
Widodo berkata beliau "sangat menghargai" kerjasama berterusan antara kedua-dua negara, merujuk lawatan baru-baru ini oleh pegawai Indonesia dan Malaysia ke Brussels untuk memerangi undang-undang penebangan hutan EU.
Kenyataan bersama yang dikeluarkan selepas kedua-dua pemimpin bertemu berkata mereka telah bersetuju untuk "bekerjasama rapat bagi menangani langkah diskriminasi yang sangat merugikan terhadap minyak kelapa sawit oleh Kesatuan Eropah."
"Mereka menggariskan bahawa EU perlu segera menangani langkah diskriminasi tersebut dan berusaha ke arah penyelesaian yang adil dan saksama," tambahnya.


14 lagi kematian baru, 4,055 dilaporkan pulih

Sebanyak 2,468 kes baru Covid-19 dikesan hari ini, menjadikan angka keseluruhan penularan dalam negara berjumlah 288,229, kata Ketua Pengarah Kesihatan Dr Noor Hisham Abdullah.Katanya, sebanyak 4,055 pesakit pulih dan dibenarkan pulang, menjadikan jumlah keseluruhan angka sembuh 256,678 kes.“Selangor mencatatkan kes harian tertinggi iaitu sebanyak 932 kes diikuti Johor (428), Perak (308), Kuala Lumpur (155) dan Pulau Pinang (155),” katanya dalam satu kenyataan.Katanya, kes aktif dengan kebolehjangkitan pula berjumlah 30,475.“Daripada jumlah itu 196 pesakit di tempatkan di Unit Rawatan Rapi termasuk 92 memerlukan bantuan alat pernafasan,” katanya.Noor Hisham memaklumkan terdapat 14 lagi kematian, menjadikan jumlah mangsa yang maut meningkat kepada 1,076 orang.Katanya terdapat 13 lagi kluster baru dikesan membabitkan:Kluster Tapak Bina Digital Lapan di Johor (tempat kerja).Kluster Jalan Wawasan 16 di Johor (tempat kerja).Kluster Jalan Cyber Sembilan di Johor (tempat kerja).Kluster Jalan Tebrau Pandan di Johor (tempat kerja).Kluster Jalan Damai di Selangor (tempat kerja).Kluster Jalan Serendah di Selangor (tempat kerja).Kluster Subang Tiga di Selangor (tempat kerja).Kluster Jalan Setiawangsa di Kuala Lumpur (tempat kerja).Kluster Jalan Bayam di Kuala Lumpur (tempat kerja).Kluster Tapak Bina Jalan Ekar di Negeri Sembilan (tempat kerja).Kluster Jalan PKNK 3/3 di Kedah (tempat kerja).Kluster Taman Mawar di Sabah (komuniti).Kluster Jalan Muhibbah di Sarawak (komuniti).


Kerajaan setuju pengambilan 10,000 pekerja asing dari Sri Lanka

Jemaah menteri bersetuju bagi pengambilan 10,000 pekerja  asing dari Sri Lanka dengan mengambil kira keadaan negara tersebut yang dilanda krisis ekonomi ketika ini.
Menteri Sumber Manusia M Saravanan berkata kerajaan Sri Lanka telah mengemukakan permohonan rasmi untuk membekalkan tenaga kerja dan memohon kuota sebanyak 10,000 pekerja.
Beliau berkata mesyuarat jemaah menteri pada 14 September lepas bersetuju bagi pengambilan pekerja tersebut dan ia merupakan antara usaha kerajaan untuk membantu negara Sri Lanka yang sedang berdepan krisis ekonomi terburuk di negara itu.
“Saya menggesa pihak industri dan majikan untuk memberi sokongan kepada niat murni kerajaan ini dengan menggajikan pekerja asing dari Sri Lanka bagi mengisi kekosongan pekerjaan dalam sektor yang dibenarkan untuk pengambilan pekerja asing,” katanya dalam kenyataan hari ini.
Menurut Saravanan, majikan yang telah diberi kelulusan kuota dan telah menyelesaikan bayaran levi boleh merebut peluang tersebut.
Beliau berkata sehingga 14 September lepas, bayaran levi telah dibuat bagi 416,634 permohonan pekerja asing.
Saravanan berkata majikan yang berminat untuk mengambil pekerja asing boleh menghubungi Bahagian Pengurusan Pekerja Migran KSM ([email protected]) atau Jabatan Tenaga Kerja Semenanjung Malaysia ([email protected]) untuk maklumat lanjut.


Permainan angka jadi pertaruhan DAP letak calon Melayu

Penganalisis berkata peluang DAP untuk memenangi kerusi dengan meletakkan calon Melayu pada Pilihan Raya Umum ke-15 (PRU15) kali ini adalah bergantung kepada bilangan komposisi pengundi di kawasan ditandinginya.
Strategi DAP itu dibuat ketika tinjauan mendapati sokongan Melayu terhadap Pakatan Harapan (PH) semakin menurun, di mana parti itu membuat keputusan meletakkan sembilan calon Melayu dalam persaingan merebut kerusi Parlimen dan empat calon di peringkat negeri.
Di Johor, parti itu meletakkan Sheikh Umar Bagharib Ali di Ayer Hitam, Fatin Zulaikha Zaidi (Mersing), and Shazwan Zdainal Abidin (Pontian).
Sementara di Kedah, DAP meletakkan Zulhazmi Shariff (Jerai), dan di Pahang, Tengku Zulpuri Shah Raja Puji (Lipis) and Young Syefura Othman (Bentong).
DAP turut meletakkan Ahmad Tarmizi Mohd Jam di Gerik, Perak, Syahredzan Johan di Bangi, Selangor, manakala Syerleena Abdul Rahid di Bukit Bendera, Pulau Pinang.
Di peringkat negeri, DAP meletakkan Zulpuri dan Muhammad Khairil Khalid di Pahang, sementara Abdul Aziz Bari dan Badrul Hisham Badarudin di Perak.
Pertaruhan yang dibuat oleh DAP dilihat sangat berisiko di Bentong dan Ayer Hitam.
Di Parlimen Ayer Hitam, Sheikh Umar bakal berdepan veteran politik dan penyandangnya sendiri, iaitu Presiden MCA Wee Ka Siong.
Pada 2018, DAP hampir mengalahkan Wee apabila calonnya, Liew Chin Tong hanya kalah dengan 303 undi.
Penganalisis politik Ahmad Atory Hussain berkata calon Melayu DAP berpeluang menang di kerusi yang komposisi pengundi Cina lebih dari 65% daripada keseluruhan pengundi.
Bagaimanapun Atory mengingatkan bahawa ia juga bergantung kepada calon yang diletakkan oleh parti lain.
"Jika undi Cina dipecahkan antara calon Cina yang lain, calon Melayu DAP mungkin kalah," katanya.
Di Ayer Hitam, lebih 50% pengundi adalah Melayu.
Sementara di Lipis, kerusi baru ditandingi DAP itu dianggap sebagai kubu kuat Barisan Nasional (BN) di mana Melayu membentuk 78% pengundi diikuti Cina (16%), India (5%) dan lain-lain (1%).
Sebelum ini, DAP yang sering dianggap sebagai parti orang Cina mencuba nasibnya meletakkan calon Melayu di mana ia dianggap sebagai percubaan untuk mendapatkan lebih banyak sokongan masyarakat selain Cina.
Pada 2014, Pilihan Raya Kecil Teluk Intan, parti itu meletakkan Dyana Sofya Mohd Daud bagi menentang presiden Gerakan ketika itu, Mah Siew Keong.
Bagaimanapun, Mah akhirnya berjaya memenangi pilihan raya yang sengit dan hanya menerima 50.30% undian sementara Dyana sebanyak 49.70%.
Objektif
Penganalisis politik Tang Ah Chai berkata kemungkinan langkah DAP menamakan calon Melayu itu adalah untuk mencapai dua objektif.
"Pertama, perlahan-lahan untuk ubah tanggapan parti majoriti Cina kepada parti berbilang kaum, dan kedua, menjadikan penamaan calon Melayu sebagai kebiasaan bagi pilihan raya akan datang," katanya.
Beliau berkata ini akan menyumbang dalam usahanya mendapatkan penerimaan masyarakat berbilang kaum dalam kalangan pengundi.
Tanpa mengambil kira nasib calon Melayu DAP pada pilihan raya kali ini, Tang dan Atory bagaimanapun bersetuju kebangkitan semula MCA sejak pilihan raya 2018 tidak dapat menjamin gelombang kemenangan yang sama untuk parti komponen BN itu.
MCA mengalami kekalahan teruk di seluruh negara pada Pilihan Raya Umum ke-14 (PRU14), di mana hanya Wee sahaja berjaya menduduki kerusi Parlimen daripada parti itu.
Pada tahun 2019, parti itu mendapat seorang lagi ahli Parlimen dalam Pilihan Raya Kecil Tanjung Piai apabila Wee Jeck Seng menang selepas menerima lebih 15,000 undi.
BN juga meraih kemenangan dalam Pilihan Raya Negeri Johor pada Mac, di mana MCA memenangi beberapa kerusi Dewan Undangan Negeri (DUN) yang disandang DAP seperti Yong Peng, Paloh dan Pekan Nanas.
Tang berkata MCA mungkin mempunyai peluang lebih baik hujung minggu ini di kerusi seperti Labis, Ayer Hitam dan Tanjung Piai.
“Namun apa yang berlaku dalam pilihan raya sebelum ini tidak semestinya akan berulang lagi,” tambahnya.
"Di kawasan lain seperti Kuala Lumpur dan Selangor, MCA tak ada peluang - juga di Pulau Pinang."
Sementara itu, Atory turut berkata MCA akan berdepan kesukaran untuk mendapatkan semula sokongan ketika DAP berjaya mengumpulkan undi Cina.
"Peratusan keluar mengundi yang kurang dari 65% menjadikan MCA dapat memenangi beberapa kerusi pada PRN Johor," katanya.
"Tetapi jika peratusan keluar mengundi melebihi 75%, BN mungkin kalah. Jadi, kemenangan BN di Johor bukanlah kayu pengukur untuk pilihan raya 19 November ini.”


Rakyat, suntikan vaksin diutamakan, bukan pilihan raya, kata KM Sarawak

Ketua Menteri Sarawak Abang Johari Openg hari ini memuji pelaksanaan vaksinasi negeri itu, mengatakan fokus utama ketika ini adalah meningkatkan usaha tersebut daripada memikirkan pilihan raya negeri.Bercakap di sidang media di Kuching, beliau berkata keutamaan kerajaan Gabungan Parti Sarawak ialah pelaksanaan vaksinasi di seluruh negeri dan mencapai imuniti kelompok pada akhir Ogos depan.“Ini bukan masa untuk fikir pilihan raya negeri,” katanya.“Musim ini fokus dengan vaksin. Asal rakyat selamat. Tak ada fokus pilihan raya. Rakyat diutamakan.”Berhubung sasaran negeri itu mencapai imuniti kelompok pada Ogos depan, beliau berkata negeri sudah berjaya menjalankan vaksinasi sebanyak 70,000 suntikan sehari.“Target kita Kuching akan capai herd immunity hujung bulan Julai atau minggu pertama bulan Ogos, 80% imuniti kelompok sekurang-kurangnya satu suntikan,” tambahnya.“Ini akan berdasarkan kemajuan. Kita ada kapasiti maksimum untuk vaksinasi rakyat, namun ini akan bergantung dengan bekalan vaksin.”Beliau berkata bekalan vaksin di Sarawak tiba mengikut jadual yang ditetapkan jawatankuasa pengurusan bencana negeri itu.Abang Johari turut berkata dari 2.08 juta rakyat yang layak mendapat vaksin, Sarawak sudah memberikan vaksin kepada 1.3 juta rakyatnya setakat ini.“Di Sibu, 64% sudah terima sekurang-kurangnya satu dos. Ini bermakna kita sudah capai purata 50% dengan suntikan harian bagi penduduk di bandar utama seperti Sibu, Kuching, Bintulu dan Miri menerima sekurang-kurangnya suntikan pertama mereka.“Jika ini berlaku, sekurang-kurangnya rakyat selamat,” katanya.


PH tolak Mageran dicadangkan Dr Mahathir

Pakatan Harapan (PH) hari ini menegaskan penolakannya terhadap penubuhan Majlis Gerakan Negara (Mageran) yang dicadangkan Dr Mahathir Mohamad mengatakan terus konsisten bahawa darurat perlu ditamatkan segera.“Sebagai sebuah parti yang menjunjung prinsip demokrasi berparlimen, Pakatan Harapan menolak cadangan Mageran,” kata Majlis Presiden PH dalam sebuah kenyataan hari ini.Menurut kenyataan tersebut penolakan itu adalah berdasarkan pendirian konsisten bahawa darurat perlu ditamatkan segera dan Parlimen perlu dibuka semula sekarang.Dalam sidang media dalam talian semalam Mahathir berkata beliau tidak melihat keperluan kerajaan baru dibentuk dalam suasana pandemik yang dihadapi negara ketika ini, namun memilih pembentukan sebuah majlis yang mirip dengan Mageran yang pernah dibentuk beberapa dekad lalu.Mageran yang ditubuhkan pada 1969 oleh perdana menteri kedua Abdul Razak Hussein adalah bagi mengembalikan keluhuran undang-undang selepas rusuhan kaum 13 Mei.Cadangan Mahathir itu dimaklumkan kepada Yang di-Pertuan Agong Sultan Abdullah ketika mengadap beliau di Istana Negara.“Saya beritahu pilihan raya boleh jadi berbahaya kerana kita sudah melihat sendiri apa yang berlaku di Sabah, jadi itulah apa yang saya beritahu kepada beliau,” kata Mahathir pada satu sidang media secara dalam talian semalam.Beliau berkata Mageran seperti yang pernah ditubuhkan pada 1969 dan diketuai Razak sangat berkesan selain dapat memperkasakan pemimpin-pemimpin pembangkang dengan membawa mereka masuk sebagai sebahagian daripada kerajaan.


Polis minta orang ramai jangan spekulasi kes warga Palestin diculik

Orang ramai diminta untuk tidak menimbulkan spekulasi berhubung kes penculikan warga Palestin yang sudah dibawa ke mahkamah.
Ketua Polis Negara Acryl Sani Abdullah Sani berkata sebarang spekulasi yang ditimbulkan itu boleh mengganggu siasatan dan mengelirukan masyarakat.
“Polis masih meneruskan siasatan dan menunggu proses sebutan semula kes pada 15 Disember depan,” katanya dalam kenyataan malam ini.
Jumaat lepas, 11 individu termasuk seorang wanita didakwa di Mahkamah Majistret di sini di atas pertuduhan menculik seorang lelaki warga Palestin bagi mendapatkan maklumat berkaitan perisian yang digunakan untuk menggodam telefon bimbit.
Mereka ialah Edy Ko’im Said, 40; Mohamad Norakmal Hassan, 41; Dody Junaidi, 42; Tengku Arif Bongsu Tengku Hamid, 39; Mohamad Naziree Mustapha, 39; Faizull Hardey Mohd Isa, 40; Muhammad Iqmal Abdul Rahis, 25; Mohamad Sufian Saly, 23; Muhammad Al Hatim Mohd Fauzi, 21; Nidarahayu Zainal, 34, dan Raibafie Amdan, 39.
Mereka didakwa secara niat bersama telah menahan Omar ZM Albelbaisy Raeda untuk mendapat ganjaran iaitu rahsia maklumat membuat dan menyahaktif perisian komputer yang digunakan untuk menggodam telefon bimbit.
Pada 5 Oktober lepas, media melaporkan polis menyelamatkan mangsa berumur 31 tahun itu sehari selepas diculik oleh individu yang menaiki sebuah kenderaan pelbagai guna (MPV) Toyota Vellfire.
Mangsa diselamatkan selepas polis menahan 18 individu dalam operasi berasingan di Kuala Langat, Ampang dan Beranang di Selangor serta di Melaka bermula 29 Sept hingga 4 Oktober.


Perintah berkurung susulan keganasan mengorbankan 22 nyawa di utara Honduras

Kerajaan Honduras mengumumkan perintah berkurung bermula semalam di dua bandar utara selepas 22 orang ditembak mati semalaman dalam serangan berasingan di tengah-tengah keganasan yang semakin meningkat di negara itu.
Lelaki lengkap bersenjata melepaskan tembakan pada malam Sabtu di sebuah dewan biliard di kawasan kejiranan di bandar pembuatan utara Choloma, membunuh 11 orang dan mencederakan tiga lagi, kata pegawai akhbar polis Edgardo Barahona kepada Reuters.
Sumber rasmi yang tidak diberi kuasa untuk bercakap dengan media memberitahu Reuters terdapat sekurang-kurangnya 11 pembunuhan lain pada Sabtu dalam insiden berasingan di seluruh zon Valle de Sula utara, termasuk di bandar perindustrian utama San Pedro Sulay.
Presiden Xiomara Castro di Twitter mengumumkan perintah berkurung 15 hari di Choloma antara 9 malam dan 4 pagi, berkuat kuasa serta-merta, dan satu lagi di San Pedro Sula, berkuat kuasa 4 Julai.
"Pelbagai operasi, serbuan, tangkapan dan pusat pemeriksaan dimulakan," kata Castro.
Castro berkata, kerajaan juga menawarkan ganjaran wang tunai sebanyak AS$32,707 (kira-kira RM153,000) kepada orang yang membantu mengenal pasti dan menangkap mereka yang bertanggungjawab ke atas pembunuhan di Choloma.
Terdapat keadaan separa darurat di beberapa bahagian Honduras sejak Disember dalam usaha untuk menghadapi kumpulan pengganas.
Serangan pada hujung minggu itu susulan insiden awal minggu ini di penjara wanita berhampiran ibu negara Tegucigalpa yang mengorbankan 46 orang di tengah-tengah pencerobohan yang dilaporkan oleh ahli kumpulan kongsi gelap.


Ismail gesa pimpinan Umno ketepi perbezaan, pastikan kemenangan PRU15

Ahli dan pemimpin Barisan Nasional (BN) khususnya Umno hendaklah mengetepikan segala perbezaan serta masalah berbangkit berhubung keputusan calon yang dipilih untuk bertanding mewakili parti pada Pilihan Raya Umum ke-15 (PRU15), kata Perdana Menteri Ismail Sabri Yaakob.
Beliau berkata setiap perkara dan keputusan dibuat dengan pertimbangan untuk parti, justeru tugas setiap ahli parti adalah untuk bekerjasama dan saling menyokong bagi memastikan kemenangan BN pada pilihan raya yang dihadapi.
“Setiap kali PRU (pilihan raya umum) atau PRN (pilihan raya negeri) dan PRK (pilihan raya kecil) akan berlaku dan timbul masalah (tidak setuju dengan calon pilihan parti) di bahagian atau Parlimen… itu biasa. Tidak semua (nama yang dicadang sebagai calon) akan bertanding (dipilih sebagai calon).
"Walaupun semua layak, tapi yang terpilih hanya seorang. Yang penting ialah sesiapa yang terpilih (menjadi calon) adalah mewakili BN dan kita sebagai ahli, tugasnya adalah untuk memastikan kemenangan parti,” kata Ismail Sabri, yang juga Naib Presiden Umno .
Beliau berkata demikian kepada pemberita selepas meninjau persiapan jentera pilihan raya BN di bilik gerakan BN Parlimen Bera hari ini.
Sebelum ini, timbul masalah dan rasa tidak puas hati dalam kalangan pemimpin Umno dan parti komponen BN yang tidak bersetuju dengan senarai calon diumumkan untuk mewakili parti pada PRU15, selain  terdapat penyandang yang telah digugurkan dilaporkan akan tetap bertanding walaupun tidak mewakili BN.
Dalam perkembangan berkaitan, Ismail yang juga penyandang Parlimen Bera menasihatkan ahli dan penyokong semua parti yang akan hadir pada proses penamaan calon esok, supaya menjaga disiplin serta tidak melakukan perbuatan provokasi.
“Esok ramai yang akan hadir untuk menyokong calon dan wakil masing-masing… jaga disiplin, keselamatan dan elak provokasi. Kita mahu proses pilihan raya yang harmoni,” kata beliau.
Pada PRU15, Ismail yang akan mempertahankan kerusi disandangnya sejak 2004 dijangka berdepan saingan daripada calon Pakatan Harapan (PH) Abas Awang dan Perikatan Nasional (PN) Asmawi Harun, berdasarkan pengumuman calon yang dibuat oleh parti terlibat sebelum ini.
Pada pilihan raya umum 2018, Ismail menang dengan majoriti 2,311 undi, menewaskan calon PKR Zakaria Abdul Hamid yang memperoleh 18,449 undi manakala calon PAS Musaniff Ab Rahman mendapat 8,096 undi.


Saifuddin ulangi pendirian tidak mahu pinda Sosma

Menteri Dalam Negeri Saifuddin Nasution hari ini mengulangi pendiriannya untuk tidak meminda Akta Kesalahan Keselamatan (Langkah-Langkah Khas) 2012 (Sosma) buat masa ini.
Bercakap kepada pemberita selepas mengadakan lawatan rasmi ke ibu pejabat Jabatan Sukarelawan (Rela) di Putrajaya hari ini, Saifuddin berkata undang-undang adalah bersifat dinamik serta tidak statik dan Sosma masih boleh disemak semula dan dipinda dari masa ke masa.
"Pendirian saya ketika ini undang-undang bersifat dinamik dan tidak statik, sebab itu, kita ada Parlimen untuk gubal dan pinda undang-undang sedia ada. Itulah mekanisme yang ada di negara kita.
"Kita perlu respons ikut keperluan dari semasa ke semasa dan adakah ia perlu dipinda sekarang? Itu tidak. Itu prinsip saya dan apa yang saya pegang buat masa ini," katanya ketika diminta mengulas gesaan Timbalan Pengerusi DAP Gobind Singh Deo agar beliau mempertimbangkan semula kenyataan berhubung Sosma.
Pada 13 Disember, Saifuddin dilaporkan berkata beliau tidak berhasrat untuk menyemak semula Sosma serta menyatakan ia bukanlah undang-undang penahanan tanpa bicara tidak seperti Akta Keselamatan Dalam Negeri 1967 (ISA) yang sudah dimansuhkan.
Semalam, Gobind yang juga ahli Parlimen Damansara meminta Saifuddin mempertimbangkan semula kenyataannya untuk tidak menyemak semula Sosma serta menyatakan kenyataan itu bertentangan dengan pendirian Pakatan Harapan (PH) yang selama ini mengakui Sosma bersifat menindas.
Bekas menteri komunikasi dan multimedia itu juga mencadangkan beberapa seksyen yang terkandung dalam Sosma disemak semula termasuk Seksyen 6, 13, 14, 18A yang dilihat bersifat menindas.
Saifuddin dalam pada itu bersetuju bahawa terdapat beberapa seksyen dan fasal dalam Sosma yang perlu dipinda dan perlu diteliti Kementerian Dalam Negeri (KDN).
"Dalam Sosma ini, memang ada beberapa seksyen dan fasal-fasal tertentu yang tidak boleh kekal selama-lamanya dan perlu diberi pertimbangan sewajarnya dari masa ke masa tetapi ketika ini, saya kata tidak, sebab saya baru dua minggu di sini (KDN),” katanya.


Hentikan berpolitik tentang darurat, kata pemikir kepada pembangkang

Seorang pengkritik sosial terkemuka Malaysia menggesa pembangkang membuktikan mereka bersungguh-sungguh mahu bersama-sama dalam perang melawan Covid-19 dengan menerima tawaran menyertai jawatankuasa bi-partisan untuk mengawasi darurat Covid-19.“Pembangkang harus bersikap lebih matang dan menunjukkan rasa bertanggungjawab dan orang ramai akan menghargainya,” kata Chandra Muzaffar kepada MalaysiaNow.Kenyataan itu dikeluarkan ketika beberapa pemimpin kanan Pakatan Harapan (PH) memulakan langkah mencabar pengisytiharan darurat di mahkamah dan mengugut untuk memboikot jawatankuasa bi-partisan yang akan ditubuhkan tidak lama lagi.Chandra berkata, pengumuman untuk melibatkan ahli Parlimen pembangkang dalam jawatankuasa itu merupakan sesuatu yang tidak pernah berlaku dalam darurat di Malaysia sebelum ini.“Darurat Covid-19 yang diisytiharkan minggu lepas sangat spesifik dalam orientasinya dengan tarikh tamat dan jangkamasa yang jelas berbanding darurat yang pernah dilaksanakan sebelum ini,” katanya sebagai respons terhadap kritikan kepada langkah kerajaan mengisytiharkan darurat.Katanya, ancaman untuk mencabar darurat di mahkamah bukanlah perkara baru.‘Menyertai jawatankuasa tidak jejaskan pembangkang’Beliau mempersoalkan keengganan sesetengah pemimpin pembangkang dan ugutan untuk memboikot jawatankuasa itu.“Sikap yang diambil mereka tidak membantu, ia bukanlah sesuatu yang kita jangka daripada pembangkang yang matang,” kata Chandra yang merupakan salah seorang pengasas PKR ketika mula-mula ditubuhkan sebagai Parti Keadilan Nasional pada 1999.“Jawantankuasa itu sendiri selari dengan norma dan prinsip demokrasi. Ia memberikan ruang kepada peranan pembangkang. Pembangkang harus menggunakannya, menyertai dan memberikan pandangan”.Chandra menangkis kritikan kerajaan mengisytiharkan darurat kerana tidak mahu kehilangan kuasa, mengatakan ia mempunyai objektif yang jelas.Beliau mengingatkan pada 2013, perdana menteri pada ketika itu, Najib Razak menamatkan pengisytiharan darurat sebelumnya yang masih berkuat kuasa walaupun tidak dirasai kewujudannya.“Saya tidak fikir mana-mana kerajaan selepas itu yang mahu menjadikan darurat sebagai asas utama pentadbiran”.Malaysia pernah melalui beberapa darurat utama yang menyaksikan kuasa diberikan kepada polis dan tentera termasuk selepas rusuhan kaum 1969 dan semasa Konfrontasi dengan Indonesia.Chandra berkata kini ia tidak lagi seperti itu.“Darurat ini berkait dengan krisis kesihatan yang akan menjurus kepada krisis ekonomi, kedua-duanya mempunyai kesan besar kepada rakyat.“Jika pembangkang pedulikan rakyat, mereka harus menyertainya dan bukannya mengkritik dari luar,” kata Chandra.Katanya, menyertai jawatankuasa darurat tidak akan menjejaskan pembangkang kerana jawatankuasa itu bernaung di bawah Agong dan bukannya perdana menteri.“Sertai terlebih dahulu. Jika mereka merasakan ia tidak berfungsi, itu cerita lain, tetapi mereka harus beri peluang.“Kita berada dalam situasi seperti perang dan peranan diberikan kepada pembangkang dalam jawatankuasa itu.“Saya fikir pembangkang seharusnya mengambil pendekatan yang lebih bertanggungjawab,” kata Chandra.


Marah sungguh DAP pada Muhyiddin

Ahli Parlimen Kampar daripada DAP Chong Zhemin menggesa supaya BN mengambil tindakan disiplin terhadap semua 10 ahli Dewan Rakyat BN yang menyokong Muhyiddin Yassin sebagai perdana menteri.
Saya tidak pasti sama ada Perlembagaan BN membenarkan tindakan disiplin diambil ke atas ahli parti komponen kerana setiap parti komponen mempunyai tatacara disiplin masing-masing. Sesiapa yang arif tentang Perlembagaan BN bolehlah beri komen.
Apapun gesaan ahli Parlimen Kampar ini mencerminkan sikap parti DAP. Mereka nampaknya marah sungguh kepada Muhyiddin sehinggakan sesiapa sahaja yang menyokong mesti dihukum walaupun itu adalah hak mereka sebagai ahli Dewan Rakyat di bawah Perkara 43 Perlembagaan Persekutuan.
Perkara 49 Perlembagaan Persekutuan yang menghalang tindakan lompat parti dalam kalangan ahli Dewan Rakyat tidak menarik balik hak Ahli Dewan Rakyat untuk menyatakan kepercayaan kepada seorang ahli Dewan Rakyat yang lain sebagai perdana menteri walaupun berlainan parti.
Gesaan ini juga membuktikan benarlah bahawa Muhyiddin pada 21 November 2022 mendapat kepercayaan majoriti 115 ahli Dewan Rakyat untuk dilantik sebagai perdana menteri di bawah Perkara 43 Perlembagaan Persekutuan.
Tetapi kerana terdapat tekanan politik, 10 ahli Dewan Rakyat BN (6 Umno, 2 MCA, 1 MIC, 1 PBRS) terpaksa menarik balik sokongan mereka.
Persoalannya, adakah penarikan balik sokongan mereka itu secara suci hati atau dalam keadaan terpaksa?
Sekiranya dalam keadaan terpaksa, apakah kesannya di sisi undang-undang dan Perlembagaan? Saya tidak mahu bawa ke situ kerana pelantikan perdana menteri oleh Agong tidak boleh dicabar di mahkamah.
Mengapa DAP marah sangat sedangkan itu adalah urusan BN?
Mereka berdendam kerana jika Muhyiddin dilantik sebagai perdana menteri dengan sokongan 10 ahli Dewan Rakyat BN ini, DAP tidak akan berpeluang berada di dalam kerajaan seperti hari ini.
Dengan tidak terlantiknya Muhyiddin sebagai perdana menteri, maka kembalilah DAP menguasai kerajaan. Inilah masanya DAP menyerlahkan "politik vangeance" mereka sepertimana gesaan ahli Parlimen Kampar ini.
Tindakan ahli Parlimen BN yang mempertahankan dasar "No DAP" sepertimana yang disuarakan oleh akar umbi parti mereka sendiri tiba-tiba menjadi satu kesalahan besar. DAP tidak peduli. Dendam mereka lebih besar daripada suara akar umbi parti orang lain.
Nampaknya dunia politik sudah terbalik. Ahli Parlimen BN berdepan dengan tindakan disiplin semata-mata kerana mempertahankan suara akar umbi parti mereka.
Saya tidak hairan dengan gesaan ahli Parlimen Kampar ini kerana saya pernah bersama dengan mereka dahulu. Saya tahulah serba sedikit hati budi mereka.
Marzuki Mohamad adalah bekas ketua setiausaha sulit Muhyiddin Yassin.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Hampir 250,000 larikan diri akibat banjir besar di bandar Beledweyne, Somalia

Hampir 250,000 penduduk di tengah Somalia terpaksa melarikan diri mencari tempat perlindungan selepas kediaman mereka musnah akibat banjir besar yang menenggelamkan bandar Beledweyne.
Lebih memburukkan, tebing sungai Shabelle di kawasan berkenaan pecah.
Menurut kerajaan Somalia, banjir berlaku ketika negara itu sedang berdepan kemarau paling teruk dalam tempoh empat dekad lalu.
Agensi bantuan dan saintis memberi amaran bahawa perubahan iklim adalah antara faktor utama yang mempercepatkan bencana alam luar biasa ini selain pelepasan gas karbon dioksida.
Hujan bermusim di Somalia dan di tanah tinggi Ethiopia mencetuskan banjir kilat yang menghanyutkan rumah, tanaman dan ternakan.
Menurut penduduk tempatan, bencana itu turut menyebabkan sekolah dan hospital di Beledweyne, ibu kota wilayah Hiraan ditutup buat sementara waktu.
"Sejurus itu seluruh bandar dinaiki air. Beledweyne kini menjadi seperti lautan," kata peniaga Ahmed Nur.
"Hanya bumbung rumah yang kelihatan. Kami menggunakan bot kecil dan traktor untuk menyelamatkan orang ramai," katanya.
Nur yang tinggal bersama saudara mara di pinggir bandar pada mulanya bersyukur kerana kemarau sudah berakhir, namun tidak menyangka hujan yang turun mengakibatkan keadaan bertambah buruk.
"Hujan turun, kami gembira. Orang ramai menanam tanaman mereka," katanya.
Kemarau, ditambah dengan keganasan dan lonjakan harga makanan yang disebabkan oleh perang di Ukraine, mengorbankan seramai 43,000 orang tahun lalu, menurut angka Pertubuhan Bangsa-Bangsa Bersatu.
Menurut Pejabat Kemanusiaan PBB (OCHA), banjir telah menjejaskan lebih 460,000 penduduk di seluruh negara dan mengorbankan 22 orang Sejak pertengahn Mac lepas.
"Pemulihan daripada enam musim hujan sedikit berturut-turut akan mengambil masa," kata OCHA dalam laporan pada 14 Mei.
Sementara itu, menurut Agensi Pengurusan Bencana Somalia, banjir di Beledweyne menyebabkan lebih 245,000 orang hilang tempat tinggal.


AirAsia ancam saman MalaysiaNow, beri 48 jam tarik balik laporan pinjaman setengah billion dari kerajaan

Syarikat penerbangan tambang murah AirAsia mengancam untuk menyaman fitnah MalaysiaNow berhubung laporan mengenai pinjaman daripada kerajaan sebanyak setengah billion ringgit yang diterimanya melalui skim pinjaman kerajaan.AirAsia Group Berhad yang kini menukar namanya kepada Capital A Berhad mendakwa artikel ” Persoalan timbul berhubung pinjaman setengah billion ringgit AirAsia daripada kerajaan” adalah “tidak benar, menjengkelkan, palsu dan sama sekali tidak wajar”.Artikel yang diterbitkan pada 24 Januari itu adalah berkisar tentang kelulusan pinjaman sebanyak RM500 juta dari Danajamin Nasional Bhd, sebuah badan penjamin kewangan di bawah Bank Pembangunan Malaysia yang dimiliki kementerian kewangan.“Klien kami mengambil pendirian bahawa penerbitan yang dimaksudkan itu dibuat dengan niat jahat dan dianggap untuk menyebabkan kerosakan dan/atau menjejaskan reputasi perdagangan dan/atau nama baik klien kami dan seterusnya menyebabkan klien kami menjadi sasaran kemarahan, penghinaan dan skandal awam,” kata firma guaman Steven Thiru & Sudhar yang mewakili syarikat penerbangan tersebut dalam sebuah surat yang dihantar ke pejabat MalaysiaNow di Petaling Jaya.Surat yang ditujukan kepada pengarang MalaysiaNow Abdar Rahman Koya dan penulis Azzman Abdul Jamal memberikan tempoh selama 48 jam untuk menyahterbit artikel tersebut, dan mengeluarkan kenyataan “permohonan maaf ” selain menuntut wang pampasan disebabkan “kerugian dan kerosakan ” yang dialami kepada reputasi syarikat penerbangan tersebut.Laporan yang diterbitkan MalaysiaNow itu membangkitkan kebimbangan berhubung kelulusan pinjaman sebanyak setengah billion ringgit kepada AirAsia ketika syarikat tersebut diklasifikasikan oleh Bursa Malaysia berada dalam status PN17 berkait situasi kewangannya.Bagaimanapun, AirAsia berkata status PN17 tersebut adalah “tidak berbangkit” dan “tidak relevan” dalam usahanya untuk mendapatkan pinjaman atau bantuan kewangan.Persoalan timbul berhubung pinjaman setengah billion ringgit AirAsia daripada kerajaanLelaki yang teguh berdiri melawan AirAsiaPelanggan kecewa kejar AirAsia untuk dapatkan bayaran balikStatus PN17 bukan penghalang AirAsia berkembang, kata TonyWalau hadapi masalah kewangan, AirAsia jamin pelanggan dapat bayaran balik“Meskipun klien kami berdepan status PN17, namun klien kami masih lagi mampu memenuhi kriteria kelayakan bagi memperoleh pinjaman daripada skim Danajamin dan turut berjaya dalam permohonannya,” kata peguam AirAsia.Surat tersebut turut berkata AirAsia memiliki “asas yang kuat “, sambil turut menambah “Super App” miliknya diiktiraf oleh Credit Suisse di mana badan itu mengatakan ia adalah “salah satu dari tiga syarikat utama Asean yang berpangkalan di Malaysia”.Selain itu, ia turut berkata MalaysiaNow gagal untuk melihat AirAsia sebagai sebuah syarikat yang menjadi “pemacu utama dan pencetus perkembangan ekonomi di Malaysia “.“Oleh itu, adalah satu hal yang munasabah dan wajar bagi kerajaan Malaysia untuk mengambil bahagian, sekiranya ia mahu, untuk membantu klien kami ekoran impak pandemik Covid-19 yang menjejaskan perniagaan klien kami,” katanya, sambil menambah pinjaman Danajamin diperolehi melalui “merit yang ada padanya semata-mata”.Bulan lalu, syarikat itu menukar nama kepada Capital A.Pada sidang media pelancarannya, Ketua Pengawai Eksekutif Kumpulan AirAsia Tony Fernandes menepis isu berkait status PN17 yang dihadapi syarikat itu dan menyifatkannya hanya satu “isu perakaunan”.“PN17 disebabkan pajakan yang mana kami tidak pernah bayar, justeru ia tidak sepatutnya direkodkan dalam untung dan rugi.“Ia berkaitan perakaunan dan penstrukturan, yang menyebut tentang penggabungan defisit berjumlah RM5 bilion,” kata Fernandes.Pelan-pelan pengembangan syarikat AirAsia muncul ketika syarikat penerbangan itu berdepan kritikan daripada pelanggannya berikutan keputusan untuk tidak membayar semula tiket-tiket penerbangan yang dibatalkan ekoran pandemik Covid-19.Sebaliknya, syarikat itu memilih untuk memberikan kredit kepada ribuan pelanggannya yang terjejas.Tahun lalu, Fernandes memberikan jaminan kepada pelanggan AirAsia mereka akan dibayar semula walaupun syarikat itu berdepan masalah aliran tunai.“Anda akan dapat wang anda semula, kami harap anda dapat bersabar,” kata Fernandes dalam sebuah rakaman video pada April tahun lalu.“AirAsia X berada dalam masalah kewangan yang sangat teruk kerana tidak dapat melakukan penerbangan ke mana-mana pun. Tambahan pula ia terpaksa berdepan persaingan tidak sihat selama bertahun-tahun,” tambahnya.


47 termasuk pemilik pusat hiburan didenda RM280,000

Seramai 47 individu termasuk pemilik sebuah pusat hiburan di Jalan Sultan Ahmad Shah, dikenakan kompaun berjumlah RM280,000 kerana ingkar prosedur operasi standard (SOP) perintah kawalan pergerakan bersyarat (PKPB), dalam serbuan awal pagi ini.Ketua Polis Daerah Timur Laut Soffian Santong berkata bertindak hasil maklumat dan risikan, polis menyerbu premis itu pada pukul 1.00 pagi sebelum mendapati semua mereka yang berumur antara 20 dan 57 tahun termasuk 16 wanita itu, sedang berhibur di pusat hiburan berkenaan.“Ketika serbuan dilakukan kesemua mereka sedang leka berhibur, dan sebaik menyedari kehadiran polis ada di antara mereka yang cuba meloloskan diri malah ada bertindak memanjat tembok untuk melarikan diri, namun tindakan pantas polis mengepung kawasan itu telah berjaya menahan 46 pengunjung di situ,” katanya ketika dihubungi hari ini.Katanya polis turut menahan seorang lelaki yang merupakan pemilik pusat hiburan itu selepas mendapati semua pengunjung dilihat berhibur di premis berkenaan dalam keadaan sesak tanpa penjarakan fizikal.“Kesemua pengunjung dikenakan dikompaun RM5,000 tiap seorang, manakala pemilik pusat hiburan itu dikenakan kompaun RM50,000, menjadikan jumlah keseluruhan kompaun RM280,000,” katanya.


28 kes varian baru Covid-19 dikesan dari 23 hingga 30 Jun

Sebanyak 28 kes varian baru virus SARS-CoV-2 dengan 25 kes adalah varian yang membimbangkan (VOC) manakala tiga kes varian yang perlu mendapat perhatian (VOI) dilaporkan bagi tempoh 23 hingga 30 Jun lepas.Ketua Pengarah Kesihatan Dr Noor Hisham Abdullah dalam kenyataan berkata daripada 28 kes varian baru itu, 18 kes merupakan varian Delta (B.1.617.2), lima varian Beta (B.1.351), tiga varian Kappa (B.1.617.1) dan dua varian Alpha (B.1.1.7).Dalam tempoh tersebut, beliau berkata varian Alpha (B.1.1.7) dikesan di Sabah dengan mencatatkan dua kes, varian Beta (B.1.351) di Pahang sebanyak dua kes, sementara masing-masing satu kes di Melaka, Terengganu dan Selangor.Varian Delta (B.1.617.2) pula dikesan di Pahang dengan dua kes, Kuala Lumpur (empat), masing-masing tiga di Labuan dan Negeri Sembilan serta masing-masing dua kes di Sabah, Melaka dan Kedah. Varian Kappa (B.1.617.1) pula direkod di Johor dengan tiga kes, katanya.Dr Noor Hisham berkata dengan perkembangan terbaru itu menjadikan jumlah kumulatif kes yang dijangkiti virus SARS-CoV-2 yang dikategorikan sebagai VOC dan VOI adalah sebanyak 217 kes.“Daripada jumlah yang dikesan tersebut, 198 kes adalah VOC manakala 19 kes VOI,” katanya.


80 maut akibat rempuhan di pusat bantuan Yaman

Sekurang-kurangnya 80 orang terbunuh manakala lebih 220 lagi cedera dalam kejadian rempuhan di sebuah pusat bantuan di Bab Al-Yaman, Sanaa pada Rabu.
Jurucakap rasmi pihak berkuasa kesihatan Houthi, Anis Al-Subaihi mengesahkan kejadian itu sambil berkata pasukan perubatan bertindak balas dengan segera dan memindahkan mangsa yang cedera ke beberapa hospital di ibu negara untuk menerima rawatan.
TV al-Masirah milik Houthi melaporkan bahawa kementerian dalam negeri kumpulan itu mendakwa bencana itu berpunca akibat rempuhan semasa pengagihan wang tunai secara rawak oleh peniaga tempatan, tanpa mendapat kerjasama organisasi atau kementerian.
Jurucakap kementerian itu, Abdul Khaliq Al-Ajri dipetik sebagai berkata bahawa pihak berkuasa telah menahan dua peniaga yang bertanggungjawab terhadap pengagihan wang berkenaan dan sedang menyiasat kejadian itu, lapor Xinhua.
Ramai rakyat Yaman, hidup dalam kemiskinan akibat konflik yang berlanjutan selama bertahun-tahun, berpusu-pusu ke pusat-pusat kebajikan untuk mendapatkan keperluan asas ketika Aidilfitri.
Yaman terperangkap dalam perang saudara sejak akhir 2014.
Peperangan itu telah menyaksikan puluhan ribu orang terbunuh, menyebabkan 4 juta orang hilang tempat tinggal dan mendorong Yaman ke ambang kebuluran.


2 wanita warga China sudah pulang ke negara asal, kata Azam

Dua wanita warga China yang dikaitkan dengan kekecohan di balai ketibaan Lapangan Terbang Antarabangsa Kuala Lumpur (KLIA) minggu lalu sudah pulang ke negara asal hari ini.
Perkara tersebut disahkan Ketua Pesuruhjaya Suruhanjaya Pencegahan Rasuah Malaysia (SPRM), Azam Baki selepas dimaklumkan kepulangan wanita berkenaan oleh pihak KLIA.
"Keterangan daripada dua wanita tersebut sudah diambil dan kita tidak boleh melarang mereka balik," katanya pada sidang media selepas merasmikan majlis penutup Program Pemantapan Rakan Strategik Media SPRM di Putrajaya, hari ini.
Azam berkata setakat ini pihaknya sudah merakam keterangan  seramai 14 individu melibatkan dua wanita warga China itu, Menteri Pelancongan, Seni dan Budaya, Tiong King Sing, lapan pegawai Jabatan Imigresen dan beberapa saksi lain.
Media sebelum ini  melaporkan kekecohan berlaku di KLIA melibatkan orang kenamaan dikatakan cuba “menyelamatkan” seorang wanita warga China yang dinafikan kemasukan ke negara ini sebaik tiba di lapangan terbang berkenaan, Khamis lalu.
Kejadian berkenaan turut tular menerusi media sosial apabila orang kenamaan berkenaan dikatakan masuk ke ruang balai ketibaan itu tanpa memohon pas keselamatan.
Menjelaskan lebih lanjut, Azam berkata isu rasuah timbul selepas salah seorang wanita itu dihubungi seorang lelaki warga China yang mengaku sebagai ejen sebuah syarikat  yang dilantik pihak pengurusan KLIA untuk menguruskan kes yang dikenakan perintah Not-To-Land (NTL) oleh Jabatan Imigresen.
"Saya mengesahkan ada pihak luar yang terlibat menghubungi wanita terbabit bagi tujuan mendapatkan antaranya membantu membeli tiket kapal terbang dan menetapkan satu harga caj pengurusan... jadi kita akan jalankan siasatan dan dapatkan ejen tersebut," katanya.
Beliau berkata siasatan SPRM mendapati terdapat syarikat dipertanggungjawabkan mengurus pelancong asing yang dikenakan perintah NTL di KLIA sejak 2017.
Namun, syarikat itu sedang dikenal pasti oleh SPRM sama ada ia diwujudkan dengan mematuhi prosedur atau kontrak yang betul atau sebaliknya, katanya.
Azam berkata seramai 41 warga China termasuk wanita yang terlibat dengan insiden berkenaan dikenakan perintah NTL pada hari kejadian namun setakat ini SPRM tidak menerima sebarang aduan daripada 40 yang lain.
"SPRM juga sedang meneliti sistem dan prosedur berhubung dengan pengeluaran perintah NTL termasuk proses yang perlu dipatuhi sehingga wanita warga China itu akhirnya dibenarkan masuk,” katanya.
Dalam perkembangan lain, Azam mengesahkan pihaknya sudah mendapat maklumat pegawai Jabatan Pendaftaran Negara (JPN) yang dipercayai meminta sejumlah wang bagi meluluskan permohonan untuk mendapatkan kewarganegaraan Malaysia.
“Kita akan memulakan tindakan siasatan secepat mungkin,” katanya.
Hari ini, Menteri Dalam Negeri, Saifuddin Nasution Ismail, berkata beliau menerima aduan yang dibuat terus kepadanya berhubung dakwaan rasuah membabitkan pegawai JPN dipercayai menghubungi pemohon dan meminta sejumlah wang bagi mendapatkan dokumen kelulusan seperti kelulusan kewarganegaraan dan sijil lahir.


Sri Ram ketuai rayuan Sam Ke Ting dalam kes basikal lajak

Bekas hakim Mahkamah Persekutuan Gopal Sri Ram akan mengetuai pasukan pembelaan dalam rayuan oleh kerani Sam Ke Ting terhadap sabitan dan hukuman penjara kerana memandu secara melulu sehingga menyebabkan kematian lapan remaja yang menaiki basikal lajak.Peguam Harvinderjit Singh, apabila dihubungi mengesahkan perkara itu.Peguam itu berkata beliau akan hadir bersama Sri Ram untuk mewakili Sam, sambil menambah pelantikan mereka telah dimuktamadkan hari ini.Harvinderjit Singh berkata Sam bertemu Sri Ram di pejabatnya hari ini dan beliau telah bersetuju untuk menjalankan rayuan itu bagi pihak Sam, sambil menambah peguamnya, Faizal Mokhtar juga akan menjadi sebahagian daripada pasukan perundangan itu.Beliau berkata dia akan memaklumkan kepada timbalan pendaftar Mahkamah Rayuan mengenai pelantikan mereka dan juga akan meminta rekod rayuan disediakan untuk menyediakan kes serta petisyen rayuan. Pengurusan kes bagi rayuan Sam ditetapkan di hadapan timbalan pendaftar Mohd Khairi Haron pada 11 Mei.Pada 18 April lepas, Mahkamah Rayuan memberikan kebenaran kepada Sam untuk merayu terhadap sabitan dan hukuman penjara enam tahun dan denda RM6,000 yang dijatuhkan ke atasnya oleh Mahkamah Tinggi.Mahkamah Rayuan juga membenarkan permohonan Sam untuk menangguhkan pelaksanaan hukuman penjara dan denda yang diputuskan oleh Mahkamah Tinggi pada 13 April dan dia dibebaskan dengan jaminan RM10,000 dengan seorang penjamin sementara menunggu pendengaran rayuannya.Hakim Mahkamah Tinggi Abu Bakar Katar menjatuhkan hukuman penjara dan denda ke atas Sam selepas membenarkan rayuan pihak pendakwaan untuk mengenepikan keputusan Mahkamah Majistret pada 10 Oktober tahun lepas, yang melepas dan membebaskan wanita itu.Beliau juga memerintahkan wanita itu dikenakan penjara tambahan enam bulan sekiranya gagal membayar denda dan larangan memandu selama tiga tahun selepas tamat menjalani hukuman. Sam yang berusia 22 tahun ketika kejadian, didakwa melakukan kesalahan itu pada 3.20 pagi, 18 Februari 2017 di Jalan Lingkaran Dalam, Johor Bahru, Johor.Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.


Vietnam patahkan sindiket seludup dadah antarabangsa, rampas 62 kg dadah

Polis Vietnam menahan empat orang dalam operasi membanteras rangkaian penyeludupan dadah antarabangsa dari Eropah ke negara Asia Tenggara, lapor Xinhua memetik Vietnam News pada Khamis.
Hoang Tien Dung, 27, yang disyaki ketua kumpulan itu dilaporkan mengurus syarikat perniagaan air tulen, perkhidmatan restoran dan pengangkutan di wilayah Hung Yen, kata Jabatan Polis Siasatan Jenayah Dadah di Hanoi.
Polis berkata perniagaan ini dilihat biasa tetapi digunakan untuk menjual dadah dan mencuci wang hasil dadah.
Dung bersama isterinya Le Thi Huyen, 25, dituduh mengedar dadah yang disembunyikan dalam makanan dan barangan rumah dari Eropah melalui sistem pos antarabangsa.
Turut didakwa Tran Van Tuan, 19, kerana bersubahat manakala Dao Ngoc Long, 35, sebagai orang tengah.
Polis Hanoi, dengan kerjasama pihak berkuasa kastam bandar itu, sebelum ini merampas satu bungkusan yang dihantar dari Belanda dan satu lagi bungkusan dari Republik Czech melalui Lapangan Terbang Antarabangsa Noi Bai.
Rampasan itu membawa kepada penahanan isteri ketua sindiket itu pada 4 Mei lalu dengan hampir 20 kg pelbagai jenis dadah disembunyikan dalam tin bir dan mesin pembancuh  kopi serta 0.13 gram dadah sintetik.
Pasukan petugas itu kemudian menahan ketua sindiket bersama dua rakan subahat dan merampas lebih 42 kg pelbagai jenis dadah yang disembunyikan dalam beg teh dan kopi.
Polis Vietnam berkata rampasan dadah dari kargo udara yang dihantar ke negara itu meningkat dalam tempoh tiga bulan pertama tahun ini.
Dadah sintetik diseludup masuk melalui udara ke Vietnam dari negara pengeluar Eropah seperti Jerman, Belanda, Britain, Belgium dan Perancis, kata Jabatan Polis Siasatan Dadah Kementerian Keselamatan Awam.
Di Vietnam, pengedaran dadah membawa hukuman mati maksimum bagi mereka yang didapati bersalah menyeludup lebih 600 gram heroin atau lebih daripada 2.5 kg methamphetamine.


Peratusan keluar mengundi rendah, BN bakal menang besar di Johor

Barisan Nasional (BN) kini sedang menunggu saat untuk menyambut satu lagi kemenangan dalam pilihan raya negeri (PRN) susulan peratusan keluar mengundi yang rendah di Johor hari ini, di mana keputusan tidak rasmi menunjukkan gabungan itu mendahului kemenangan di 42 dari 56 kerusi yang dipertandingkan setakat 8.40 malam, menurut gabungan itu.Setakat 4 petang tadi, hanya 50% dari pengundi Johor keluar membuang undi, sebuah keadaan yang dijangka penganalisis akan memudahkan laluan BN untuk menang dalam PRN yang diadakan hari ini.Pengundian bermula pada pukul 8 pagi tadi dan ditutup pada 6 petang di lebih 1,000 pusat mengundi di seluruh negeri itu.Pada PRN kali ini, 2.5 juta pengundi Johor layak untuk mengundi.Kira-kira 87% pengundi awal yang terdiri daripada anggota pasukan keselamatan dan pasangan mereka menjalankan tanggungjawab mereka pada 8 Mac lalu.Pada PRN kali ini juga, 239 calon dari 15 parti bertanding di 56 kerusi Dewan Undangan Negeri (DUN).Pada Pilihan Raya Umum ke-14 (PRU14), Pakatan Harapan (PH) telah berjaya menawan Johor dengan kemenangan di 36 kerusi DUN. DAP memenangi 14 kerusi, Amanah (sembilan), PKR (lima) dan Bersatu yang ketika itu merupakan parti komponennya memenangi lapan kerusi.Manakala BN memenangi 19 kerusi dan PAS memenangi satu kerusi.Bagaimanapun, kerajaan PH di Johor tumbang selepas Bersatu keluar dari PH di peringkat pusat pada Februari 2020.Bersatu kemudiannya bekerjasama dengan BN dan PAS bagi membentuk kerajaan di Johor dengan 29 kerusi di DUN.


Pekerja kesihatan di UK sekali lagi adakan mogok

Pekerja kesihatan di United Kingdom (UK) kembali mengadakan mogok pada Isnin dan Selasa, selepas kesatuan sekerja menolak tawaran gaji yang dikemukakan pihak kerajaan pada bulan lalu.
Anggota Kolej Kejururawatan Diraja (RCN) memulakan mogok pusingan ketiga pada pukul 8 malam Ahad dan akan diteruskan sehingga tengah malam Isnin, di tengah-tengah krisis kos sara hidup di UK yang semakin meruncing.
Bagaimanapun, mogok kali ini turut melibatkan kakitangan kejururawatan yang bekerja di jabatan kecemasan, unit rawatan rapi, penjagaan kanser dan perkhidmatan lain yang sebelum ini dikecualikan, menurut RCN.
Bagaimanapun, RCN bersetuju membuat beberapa pengecualian bagi memastikan perkhidmatan penting dalam Perkhidmatan Kesihatan Negara (NHS) masih dapat beroperasi.
Mogok itu yang pada asalnya dirancang sehingga petang Selasa, dipendekkan sehari berdasarkan keputusan Mahkamah Tinggi.
Pekerja ambulans juga melancarkan mogok pada Isnin dan Selasa di beberapa kawasan termasuk London, Yorkshire, Lancashire dan Birmingham, yang diwakili oleh kesatuan sekerja Unite, lapor Xinhua.
Pada pertengahan Mac, kerajaan UK menawarkan kenaikan gaji lima peratus bagi tahun 2023-24, dan bayaran bonus one off kepada pekerja kesihatan
Ahli RCN dan Unite menolak tawaran itu dan memutuskan untuk meneruskan mogok.
Setiausaha Agung Unite, Sharon Graham, berkata tawaran gaji itu tidak mencukupi memandangkan kadar inflasi di UK kekal dalam dua digit.
Setiausaha Agung dan Ketua Eksekutif RCN Pat Cullen menggesa menteri supaya kembali ke meja rundingan rasmi kerana kakitangan kejururawatan mahu mencari penyelesaian adil yang menunjukkan kerajaan menilai dan memahami profesion mereka.


Kerajaan harus perbaiki sistem CIMS 3.0, kata pemain industri

Pemain industri menggesa Putrajaya menambah baik sistem Covid-19 Intelligent Management System (CIMS) 3.0, sistem yang bertanggungjawab ke atas prosedur operasi standard (SOP) perniagaan semasa sekatan pergerakan penuh bagi mengelakkan kekeliruan dan memastikan ketelusan syarikat yang memohon untuk beroperasi.Presiden Persekutuan Pengilang-Pengilang Malaysia, Soh Thian Lai berkata cadangan itu dikeluarkan susulan laporan yang timbul mengenai syarikat dan pengilang yang memanipulasikan surat kebenaran beroperasi yang dikeluarkan kementerian perdagangan antarabangsa dan industri (Miti).Katanya, CIMS3.0 dijana oleh Institut Automatif, Robotik dan Internet Benda Malaysia (MARii) di bawah Miti, dan kementerian itu memegang sistem tersebut untuk 17 kementerian lain.“(Bagaimanapun) Miti hanya bertanggungjawab untuk perkhidmatan dan sektor berkaitan perkilangan manakala kementerian dan agensi lain akan memberikan kelulusan permohonan menggunakan CIMS 3.0.“Bagi mengelakkan kekeliruan, saya cadangkan setiap kelulusan dikeluarkan di bawah satu platform (MKN) yang boleh diterima semua. Ini kerana MKN di bawah Jabatan Perdana Menteri ialah pihak berkuasa yang menguruskan prosedur operasi standard (SOP) ketika krisis kesihatan ini,” katanya kepada MalaysiaNow.Soh turut menggesa kerajaan memasukkan data Suruhanjaya Syarikat Malaysia (SSM) bagi mendapatkan pengesahan jenis-jenis perusahaan.Selain itu, katanya pengilang juga boleh diwajibkan mengepil lesen pengilangan ketika membuat permohonan.Media melaporkan sebuah kilang helmet dikenakan kompaun RM10,000 selepas mendakwa menghasilkan sut PPE.Terdapat juga laporan perniagaan fotografi diberikan kelulusan meskipun tidak dikategorikan sebagai perkhidmatan perlu.Ahmad Aliff A S Ahmad Shariffuddin, pengasas bersama SCRUT dan Interepo yang menawarkan perkhidmatan pangkalan data dalam talian berkata, tidak sesukar mana untuk data SSM diintegrasikan ke dalam CIMS 3.0.“Apa yang mereka perlu lakukan hanyalah meminta application programming interface (API) daripada SSM untuk dimasukkan ke dalam sistem CIMS3.O,” katanya.Turut melahirkan kegusaran terhadap isu itu, Presiden Persatuan Majikan Malaysia (MEF) Syed Hussain Syed Husman berkata penalti yang dikenakan perlu dikaji kepada jumlah yang lebih tinggi berbanding RM10,000 yang dikenakan terhadap syarikat pembuat helmet itu.“Bagi mengelakkan perkara tersebut berulang, Miti mungkin perlu meminta salinan jenis perniagaan yang produk yang dihasilkan semasa syarikat menghantar permohonan dalam CIMS3.0,” katanya.Bagaimanapun, penasihat Persekutuan Persatuan Perniagaan Malaysia Ameer Ali Mydin berkata isu yang lebih besar membabitkan CIMS 3.0 ialah tempoh waktu menunggu kelulusan terlalu lama.Katanya, peniaga tidak boleh dimangsakan dengan kelewatan tempoh menunggu kelulusan hanya kerana terdapat beberapa pengusaha yang tidak jujur.“Kita tidak boleh hentikan industri hanya kerana satu dua syarikat yang tidak jujur. Kita harus berfikir yang majoriti syarikat masih telus dan hanya mahu berbisnes.“Saya mencadangkan agar kerajaan memberikan kelulusan mengikut kriteria sedia ada, dan kemudian tingkatkan penguatkuasaan,” katanya kepada MalaysiaNow.Katanya, banyak peniaga yang tidak dikategorikan sebagai keperluan kini sedang menunggu kelulusan untuk beroperasi secara dalam talian.Lebih 120,000 syarikat dibenarkan beroperasi sepanjang PKP 3.0 membabitkan 1.57 juta pekerja daripada keseluruhan 10.2 juta yang berdaftar dalam CIMS 3.0.Sebelum ini, Miti menubuhkan pusat operasi khas turut memastikan penyelarasan CIMS 3.0  kelancaran permohonan beroperasi selaras dengan SOP PKP 3.0


Mampukah PKR berjaya dengan logo sendiri di Johor?

Pemerhati politik tidak yakin strategi PKR untuk menggunakan logo sendiri berbanding logo Pakatan Harapan (PH) pada Pilihan Raya Negeri (PRN) Johor akan datang akan mengubah nasib malang parti itu yang kalah teruk pada beberapa PRN yang diadakan sejak pilihan raya umum (PRU) lalu.Keputusan itu diumumkan oleh pemimpin PH dalam sebuah kenyataan ketika persepsi yang semakin meningkat dalam gabungan PH bahawa pemimpin PKR Anwar Ibrahim yang juga pengerusi gabungan dan calon perdana menterinya, adalah punca gabungan itu sukar untuk kembali berkuasa.Seorang sumber dalaman DAP baru-baru ini memberitahu MalaysiaNow tentang rasa tidak puas hati berhubung “dominasi” yang berterusan oleh PKR yang terus menuntut peruntukan kerusi paling besar dalam setiap pilihan raya yang disertai gabungan itu.“Tiga pilihan raya lepas, di Sabah, Melaka dan Sarawak, hanya menunjukkan bahawa peranan ‘abang besar’ PKR tidak lagi boleh diterima sekutu,” kata sumber itu.Seorang pemimpin PKR Johor ketika dihubungi menafikan keputusan itu menunjukkan keretakan dalam PH.“Langkah itu sudah lama dijangka. Kami yakin parti kami mempunyai kumpulan penyokong tersendiri di kawasan tertentu, itu sahaja. Tidak seperti DAP, ia tidak terlalu terancam dengan kehilangan sokongan daripada pengundi tradisinya,” katanya kepada MalaysiaNow dengan syarat tidak dinamakan.“Bagi Amanah pula, parti itu bergantung kepada ihsan DAP berhubung kerusi untuk bertanding, kerana Amanah bergantung kepada undi bukan Melayu untuk menang kerusi Dewan Undangan Negeri (DUN).”Beberapa jam selepas pengumuman tersebut, seorang pemimpin PKR mempertahankan tindakan parti itu menggunakan logo sendiri, mengatakan ia perlu menjarakkan diri daripada kerajaan PH yang berusia dua tahun pimpinan Dr Mahathir Mohamad, seorang tokoh yang tidak disukai penyokong kuat PKR.Pada 2018, PH yang ketika itu turut dianggotai Bersatu, menggunakan logo PKR berbentuk mata bujur, selepas permohonan gabungan itu untuk mendaftarkan organisasi ditolak.Gabungan PH secara rasmi didaftarkan sebagai parti seminggu selepas ia memegang kuasa pentadbiran persekutuan pada 2018.Bagaimanapun, gabungan itu berpecah dua tahun kemudian susulan keputusan Bersatu untuk keluar, selain perpecahan dalaman PKR sehingga menyaksikan pemimpin utamanya keluar daripada parti itu.Nasib malang menanti PKR di Johor?Penganalisis yang dihubungi MalaysiaNow bersetuju tindakan PKR menggunakan logonya di Johor akan memakan diri, mengatakan parti itu sedang berdepan satu lagi kekalahan teruk pada PRN yang akan diadakan di negeri selatan tanah air itu.PKR tewas di setiap kerusi yang ditandinginya pada PRN Melaka dan Sarawak akhir tahun lalu, sementara pada PRN Sabah setahun sebelumnya, parti itu hanya memenangi dua daripada tujuh kerusi yang ditandinginya.Pemerhati politik James Chin berpendapat persepsi bahawa PKR menyebabkan ketidakstabilan politik masih wujud dalam fikiran pengundi.Beliau berkata kekalahan parti itu di Melaka adalah satu hukuman terhadap peranan Anwar dalam mencetuskan PRN semasa pandemik.Chin turut berkata langkah terbaru PKR untuk tidak menggunakan logo PH adalah tanda keretakan dalam gabungan tersebut, sambil menambah ia juga tidak dapat menarik pengundi yang lebih suka dengan kestabilan.“Saya rasa Anwar sudah kehilangan hala tuju politiknya,” kata Chin kepada MalaysiaNow.“Dia sudah salah membaca banyak perkara sejak kebelakangan ini dan saya fikir dia akan melakukan banyak kerosakan.”Bagaimanapun, Chin berkata keadaan DAP juga tidak begitu baik, merujuk kepada kenyataan terbaru pemimpin parti itu yang menyatakan rasa tidak puas hati terhadap Pengerusi DAP Johor Liew Chin Tong.“Jadi, sudah pasti akan ada masalah di kawasan bandar,” katanya.‘Masa untuk uji logo PKR’Seorang penganalisis lain berkata keputusan PKR yang mahu bertanding tanpa logo PH adalah satu perkata yang membingungkan.“Maksud saya, logo PH, tertulis ‘Pakatan Harapan’, apa yang tidak jelas lagi?” kata Oh Ei Sun, felo kanan Institut Hal Ehwal Antarabangsa Singapura.“Sekarang anda kata ia bawa kekeliruan dan sebagainya. Hal ini benar-benar sukar untuk dipercayai.”Oh berkata apa yang parti itu perlukan ialah “muhasabah diri” selepas kekalahan demi kekalahan dalam PRN.“Saya rasa inilah masalah PKR. Mereka cenderung untuk menyalahkan kekalahan mereka terhadap orang lain dan bukan parti sendiri. Mereka tidak berdepan dengan masalah mereka secara jujur, sebaliknya cenderung menyalahkan rakan kongsi lain,” kata Oh sambil menambah jenama PH masih belum gagal.Beliau berkata PKR sudah menyalahkan parti lain sejak kalah PRN Melaka, merujuk dakwaan pemimpinnya bahawa simbol parti itu yang berbentuk mata bujur lebih menarik dalam kalangan pengundi di sana daripada logo PH.“Jadi, biarkan sahaja mereka uji (kekuatan logo parti itu) di Johor, dan mereka akan lihat sama ada logo mereka kuat seperti didakwa,” tambah Oh.Oh mempersoalkan kerelevanan PH secara keseluruhan dan bukan ketidakyakinan pengerusinya terhadap gabungan itu.Beliau berkata sekutu PKR, DAP dan Amanah dilihat “agak kecewa”.“Anwar sebagai ketua gabungan harus memainkan peranannya sebagai penyatu dalam gabungan itu.“Apa gunanya membentuk Pakatan Harapan?” soalnya.Sementara itu, Chin yakin wujud pertelagahan dalam PH.Walaupun terdapat dakwaan gabungan itu memuktamadkan peruntukan kerusi antara mereka, beliau berkata tiada butiran didedahkan.“Ini bermakna masih banyak kerusi yang belum dimuktamadkan dalam PH. Ini mengejutkan kerana semua orang tahu PRN Johor memang akan berlaku.”* Nur Shazreena Ali turut menyumbang dalam laporan ini.


Malaysia cecah 90% dewasa lengkap vaksin ketika larangan rentas negeri dibatalkan

21,073,482 individu atau 90.02% populasi dewasa di seluruh negara lengkap divaksinasi setakat semalam ketika larangan rentas negeri dibatalkan di seluruh negara.Sementara 22,185,520 atau 94.8% populasi dewasa menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 65.2% lengkap divaksinasi sementara 74.9% menerima sekurang-kurangnya satu dos vaksin.Sejumlah 129,518 dos vaksin diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 45,650,714.Empat negeri masih belum mencecah kadar 80% vaksinasi dewasa: Perak (79.8%), Kedah (79.5%), Kelantan (73.6%) dan Sabah (65.1%).Bernama melaporkan tiada aliran trafik luar biasa dikesan walaupun rentas negeri dibenarkan bermula tengah malam tadi bagi mereka yang telah lengkap divaksinasi.Plaza Tol Gombak dan Plaza Tol Jalan Duta tengah malam ini mendapati aliran trafik seperti biasa walaupun terdapat pertambahan kenderaan.Menurut laporan Bernama, Beberapa kenderaan turut dilihat berhenti 300 meter daripada plaza tol bagi menantikan detik 12 tengah malam sebelum keluar daripada Plaza Tol Gombak.Semalam, Perdana Menteri Ismail Sabri Yaakob mengumumkan perjalanan rentas negeri dibenarkan kepada mereka yang telah menerima vaksinasi lengkap.Beliau berkata tiada lagi sekatan jalan raya (SJR) untuk memantau sempadan negeri namun SJR pemeriksaan rawak akan tetap dilaksanakan di bawah Akta Pencegahan dan Pengawalan Penyakit Berjangkit 1988 (Akta 342).


4 lokaliti di 3 daerah Sabah, 4 kampung di Pahang dikenakan PKPD esok

Empat lokaliti di tiga daerah di Sabah dan satu di Pahang akan dikenakan Perintah Kawalan Pergerakan Diperketatkan (PKPD) bermula esok hingga 27 April, kata Menteri Kanan (Keselamatan) Ismail Sabri Yaakob.Menurutnya, ia melibatkan dua lokaliti di Daerah Sandakan iaitu Flat Sim-Sim di Mukim Berhala dan Kampung Sungai Obar, Batu 7, Mukim Sentosa; Taman Villa Mas di Daerah Tawau; serta Kampung Melangkap Tomis di Daerah Kota Belud.Dalam kenyataan mengenai PKP hari ini, beliau berkata empat perkampungan di Temerloh, Pahang turut dikenakan PKPD iaitu Kampung Paya Pulai Tengah; Kampung Pulau Terap; Paya Pulai-Kampung Batu 4 dan Paya Pulai-Kampung Batu 5, Jalan Maran.Selain itu, Ismail berkata empat lokaliti di Tawau dilanjutkan PKPD yang melibatkan Kampung Ranggu Batu 10, Mukim Balung; Fasa 2 Taman Semarak, Mukim Balung; serta Kampung Baru Pasir Putih, Mukim Sri Tanjung yang bermula 15 hingga 28 April, manakala bagi Kampung Simpang 3A, Merotai Besar adalah dari 16 hingga 29 April.Dua lokaliti akan ditamatkan PKPD pada 15 April ini iaitu Kilang YTY dan asrama pekerja di Lekir, Setiawan, Perak dan Kampung Rimbayan, Keningau di Sabah, menurut kenyataan itu.Dalam pada itu, Ismail berkata 73 individu ditahan kerana ingkar prosedur operasi standard (SOP) semalam dengan 64 dikompaun manakala sembilan direman.Katanya ia melibatkan kesalahan seperti tidak memakai pelitup muka (21), gagal merekod butiran diri (14), aktiviti pusat hiburan (13), tiada penjarakan fizikal (6) serta rentas negeri atau daerah tanpa kebenaran (4).Bagi kawalan sempadan negara pula, beliau berkata lima pendatang tanpa izin ditangkap dan tiga kenderaan darat dirampas dalam menerusi Operasi Benteng.


Hishammuddin disahkan positif Covid-19

Pejabat Menteri Pertahanan hari ini memaklumkan Hishammuddin Hussein disahkan positif Covid-19.Dalam sebuah kenyataan, ia berkata menteri pertahanan itu akan menjalani isolasi kuarantin wajib mengikut ketetapan semasa kementerian kesihatan (KKM) terhadap mereka yang telah menerima dos penggalak.Pejabatnya turut berkata Hishammuddin telah disahkan negatif pada 18 Februari lalu melalui ujian RT-PCR.“Hishammuddin akan terus memantau dan menjalankan tugas-tugasnya yang sesuai dilaksanakan sepanjang tempoh isolasi,” katanya


Mahkamah lepas pasport Zahid untuk rawatan sakit belakang di Jerman

Mahkamah Tinggi membenarkan permohonan Ahmad Zahid Hamidi yang menghadapi 40 pertuduhan menerima rasuah berhubung sistem visa luar negara (VLN) daripada syarikat Ultra Kirana Sdn Bhd (UKSB) supaya pasportnya dikembalikan sementara bagi membolehkan beliau menerima rawatan di Munich, Jerman.Permohonan itu dibuat pagi ini di Mahkamah Tinggi Shah Alam di hadapan hakim Mohd Yazid Mustafa.Ahmad Zaidi Zainal, yang mewakili Zahid itu memaklumkan permohonan tersebut adalah perkara sama yang dibuat anak guamnya yang menderita sakit belakang serta leher dan perlu mendapatkan rawatan daripada pakar terkemuka Jerman, di Mahkamah Tinggi Kuala Lumpur minggu lepas.“Kita memohon pelepasan sementara pasportnya bagi mendapatkan rawatan di Jerman untuk kecederaan, sama seperti permohonannya di Mahkamah Tinggi Kuala Lumpur.. yang kat sini dah bagi,” katanya ketika ditemui media hari ini.Ahmad Zaidi berkata pelepasan sementara pasport itu tidak akan mengganggu tarikh perbicaraan Zahid yang ditetapkan pada 22 Oktober depan.Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu menteri dalam negeri, melanjutkan kontrak syarikat itu sebagai pengendali Perkhidmatan OSC di China dan sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian dalam negeri.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.Pada 7 Oktober lepas, media melaporkan Zahid yang berdepan 47 pertuduhan pengubahan wang haram, pecah amanah dan rasuah, memohon di Mahkamah Tinggi Kuala Lumpur supaya pasportnya diserahkan sementara bagi membolehkannya ke Munich, Jerman untuk mendapat rawatan.Peguam Hamidi Mohd Noh yang mewakili Zahid memaklumkan hakim Mahkamah Tinggi Collin Lawrence Sequerah bahawa anak guamnya yang menderita sakit belakang dan leher perlu mendapatkan rawatan daripada pakar terkemuka di Munich.Hamidi memaklumkan Zahid memohon pasportnya diserahkan pada 26 Oktober ini dan akan memulangkanya pada 21 November depan.Dalam pada itu, hakim Mahkamah Tinggi Kuala Lumpur, Collin Lawrence Sequerah turut membenarkan permohonan Zahid untuk mendapatkan pasportnya bagi tujuan sama.“Permohonan ini dibenarkan dengan syarat ada penjamin tambahan. Hanya untuk kejelasan, tujuannya ialah untuk menjalani pembedahan dan lokasinya adalah terhad kepada Jerman,” katanya.Presiden Umno itu telah memohon pelepasan sementara pasportnya pada 26 Okt untuk berlepas ke Jerman dan dijangka kembali ke tanah air pada 21 November.Sequerah adalah hakim Mahkamah Tinggi yang mendengar perbicaraan kes rasuah Ahmad Zahid.Zahid berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik Yayasan Akalbudi.